description: Tallinn Fashion Weeki lugejamängu raames kirjutas meile oma moeäpardusest Ave. Piletiloosis osalemiseks kirjuta meile, milliseid moeäpardusi on sinuga juhtunud. Ükskõik, kas sul rebenes seelik või sukkpüksid, anna meile teada – mida lõbusam, seda parem.

title: Lugejate moeäpardused: uute kingadega küla jaanitulele

maintext:
Minu kõige piinlikum lugu jääb nõukaaega, kui poest polnud midagi saada. Mul oli samal päeval lõpupidu ja õhtul küla jaanituli. Olin oma kleidi ja suure vaevaga kusagilt sahkermahker soetatud valgete suurte lipsudega kingade üle nii uhke, et otsustasin samade riietega ka jaanitulele minna.
Juba siis, kui ma suure rahvamassi sees ringi liikusin, märkasin, et kõik vaatavad minu kingi, ise olin uhke veel, et «ahhaa märkasite!».
Seejärel istusin pingile jalg üle põlve, möödakäijad vaatasid ikka minu kingade poole, aga märkasin, et nad muigavad kuidagi kahtlaselt. Ja, kui ma siis lõpuks taipasin ise oma kinga vaadata, nägin, et ma olin astunud kusagil lehmakoogi sisse! Ja see oli tragikoomiline pilt, suur kingalips polnud enam valge! Tookord mul hakkas nii häbi, et läksin ruttu koju, pidu sai läbi.
***
Loos kestab 16.oktoobrini (kaasa arvatud) ning kirju ootame aadressil naine@postimees.ee. Kõikide vastanute vahel kuulutatakse 17.oktoobril välja võitjad, kellega võetakse ühendust. Piletid on välja pannud Tallinn Fashion Week.
Kliki bännerile ja vali oma lemmik disainer!


description: Kas sulle on kunagi jäänud mulje, et sa võiksid ma käitumisega mõnda teenindajat häirida? Kui jah, siis see arvatavasti ka on nii. Ja kui see «jah» sulle muige näkku tõi, siis sa tunned siin artiklis end vägagi ära ning ütlen ausalt, sa ei tohiks väljas söömas käia.

title: Eesti klienditeenindajad puistavad südant: kümme asja, millega sa teenindaja närvi ajad

maintext:
Kogusin oma tuttavatelt teenindajatelt kokku arvamused asjadest, mis neid klientide puhul kõige rohkem segavad. Tihti räägitakse, kui ebaviisakad on teenindajad, kuid ehk aitab see artikkel klientidel neid paremini mõista, mis võib sellise ebakõlani kliendi ja teenindaja suhtes viia.
Siin on kümme klientide käitumismustrit, mis teenindajatel harja punaseks ajavad.

fasttext_language: et


description: Viha ohjeldamine on raske, kuid kerge on saavutada kõrgpunkti, mil viha vallandub äkiliselt ning halastamatult. Viha ohjeldamise guru Mitch Abrams kutsub seda hetke «plahvatusohtlikuks olukorraks».

title: Viis vihaseisundit enne enesevalitsuse kaotamist

maintext:
Abrams on koostöös Men's Fitnessiga koostanud nimekirja viiest seisundist enne «plahvatusliku» seisundini jõudmist.
1. Sa pole teadlik, et oled ärritunud.
«Sa ärkad üles peavalu ja mõne gripi sümptomiga,» räägib Abrams. «Sa oled negatiivselt häälestatud, kuid sa ei märka seda.»
2. Sind ilmselgelt ajab miski närvi.
«Su naine näägutab sinuga hommikul maksmata arve tõttu ning see tõstatab vaidluse. Nüüd oled sa kindlasti ärritunud.»
3. Sa oled endast väljas.
«Lahkudes ajad veidi kohvi enda särgile. See on väike ärritus, kuid hetkel tundub see katastroofina. Sa tunned, kuidas lihased pingule lähevad. Nüüd oled sa äärmiselt ärritunud.»
4. Oled tõeliselt vihane.
«Sõidate tööle, lõikab auto sinust ette. Nüüd oled maruvihane. Sa karjud, sõimad ja kaalud tema jälitamist. Sul hakkab palav ja su süda puperdab.»
5. Sa kaotad täielikult enesevalitsuse.
«Pärastlõunasel koosolekul kritiseerib ülemus sinu tehtud tööd ning selle asemel, et vabandada ja edasi liikuda, hakkad sa vaidlema. Sa karjud ning ületad piiri. Sellega sa tegid endale karuteene.»


description: Alati on arstid tegelenud küsimuse kallal, kuidas teha naist ajutiselt sigimisvõimetuks. Kõik abinõud, mis selleks tarvitusele võetud, on osutunud aga puudulikeks ja mittekasulikeks ema kui ka järeltuleva soo tervisele, kirjutab keegi August 1931. aasta 22. veebruari Abielulehes.

title: Abieluleht 1931. aastal: ebainimlik inimelude hävitamine abordi näol peab lõppema!

maintext:
Sündivuste reguleerimine on enesest väga tähtis. Kui leitakse selline reguleerimisvahend, siis oleks saavutatud palju inimlikku.
Meil Eestis loetakse aastas vähemalt 9000 aborti. Kas ei ole see metsik ja massiline inimelude hävitamine? Sellele metsikusele võiks piiri panna, kui saaks sündivusi reguleerida… Ja abortide arv näitab meil kasvamise tendentsi. Senini on abortide arv kasvanud keskmisel 100 juhtumi võrra aastas. Ja kokkuvõetult kogu Eestis vabariigi iseseisvuse ajal on vähemalt 100 000 aborti tehtud, see tähendab, on metsikult, julmalt hävitatud 100 000 noort inimelu!
Aborti lasevad meil peamiselt teha neiud, kes väljaspool abielu emaks saamas ja abielunaised töölisringkonnist. Kuid on ka abielunaisi, kellel küllalt võimalusi oleks lapsi kasvatada, leidub aborditegijate hulgas. Esimesile on see kuritöö veel kuidagi andestatav, aga teisel juhul on see puhtamakujuline roim. Selliseile roimadele võiks ainult piiri panna odava ja kõigile, eriti vaesemale kihile kättesaadava sündivuse reguleermisvahendiga.
Ja kokkuvõetult kogu Eestis vabariigi iseseisvuse ajal on vähemalt 100 000 aborti tehtud, see tähendab, on metsikult, julmalt hävitatud 100 000 noort inimelu!
Abort, kui praegune laialdasemalt tarvitatav abinõu rasedusest vabanemiseks, on ka veel hädaohtlik emale. Tihtigi võib õnnestuda esimene ja ka teine abort, kuid järgmised võivad surma tuua veremürgituste ja verejooksude läbi.
Mõni ehk arvab, et pole üldse tarvis sündide reguleerimisi ja samuti saab ka abortideta läbi, et igaüks, kes on jäänud rasedaks, sünnitagu ja kasvatagu üles oma laps. Minagi isiklikult ühtin selle arvamisega, aga elu ei ole igakord selline, et võimaldaks inimlikku lastekasvatamist. Ja miks asetada siis last elu piinapingile? Siis juba parem lasta teda mitte sündidagi. Ei ole ju teenijal neiul, kes end isegi ei suuda kuidagi elatada enam võimalust kasvatada last. Samuti võib näitena võtta töölisperekonna, kus juba on 4-5 last ja vanemad neidki ei suuda rahuldavalt toita ega kasvatada. Ja iga uue ilmakodaniku sünd oleks siin peaaegu kuritegu nii vanemate kui ka lapse enese vastu, mõjudes tapvalt vanemaile ja ühtlasi ei lase ka noorest ilmakodanikust kasvada tugevat, elujõulist inimest. Selliseil juhtudel tuleks hoiduda, arvab ehk mõni… Täiesti õigus. See oleks ka minu isiklik arvamine. Aga kuidas seda siis teha? Õigus armastusele on ometi kõigil, olgu ta rikas või vaene?
Siin tulebki tahtmatult otsida abinõusid, mis hoiaksid ajutiselt ära rasedaks jäämise. Abort oma julmusega siia ei kõlba ja nii tuleb siis otsida midagi muud, ja selle millegi muu kallal on arstid juba töötanud aastakümneid, ja alles nüüd, viimaseil aastail näib leitud olevat otstarbekohane vahend.
Selle vastu võib tõusta ka hääli, kes ütlevad, et sündivuste reguleerimine mõjub kahandavalt rahvaarvule ja et kõik sellised abinõud tuleksid keelata… Õigus, rahvaarvu see küll ei tõsta. Kuid kuidas saab olla juttu rahvaarvu kasvust, kui olemasolevalgi rahval midagi teha pole ja elamisvõimalused peaaegu puuduvad? Vist keegi naine ei keelduks sünnitamast, kui tal oleks lapsekasvatamise võimalusi?
Raskete ja järjest raskenevate majanduslikkude olude sunnil näitabki abortide arv kasvamise tendentsi. Ja just abortide vastu võitlemiseks püütaksegi leida vahendit, mis aitaks reguleerida sigivust.
Leipzigi ülikooli naiskliiniku sünnitusabi professor – professor Sellheim – on suurema osa oma elust pühendanud uurimusele, kuidas naist teha ajutiselt sigimisvõimetuks, nii et see oleks täiesti kahjutu temale, kui ka tema järeltulevale soole. Ka prof Sellheim tahab sündivust reguleerida. Ka tema loodab seeläbi piiri panna metsikule idaneva elu hävitamisele emaihus. Ja mõistlikuim ja inimväärsem meetod sigivuse piiramiseks on seemne vastuvõtu takistamine.
Ka Inglise parlament on vastu võtnud seaduse, mille läbi omavalitsuste ülesandeks tehakse teatud summasid määrata selgitustööks vaesema rahvakihi naisile, kuidas hoiduda rasedusest. Ülemkojas juhiti tähelepanu sellele, et Inglise koguduste poolt ainukese lubatud abinõuna, jutlustet hoidumine sugulisest kooselust, on läbiviimatu, ja et väga paljud naised ise tunnistavad, et nad niipea, kui märkavad rasedaks jäämist, kohe ette võtavad kõik mis võimalik, et rasedust katkestada.
Ka Austria haigekassa riigikomisjoni kirjastusel on ilmunud raamat naisile, mis annab seletust, kuidas hoiduda rasedaks jäämast. Seda raamatut jagatakse maksuta kõigile haigekassa liikmeile. Liig rohke sigimise ärahoidmisega kergendatakse vaesemate kihtide abielu ja hoitakse naisi hävitamast oma tervist ja hädaohtu saatmast koguni oma elu.
Prof Sellheim seletab, et arsti juurde tuleb igapäev naisi, kes avaldavad soovi, et neid jäädavalt siginemisvõimetuks tehtaks. Seda muidugi ei tehta. Tuleb otsida kahjutuid vahendeid, kuidas naist ajutiselt sigimisvõimetuks teha.
Munajuhe sulgemine, mis naise teeb kestvalt siginematuks, ei saa siin ka kõne alla tulla, sest et naisele tuleb tingimata säilitada lapse saamise võimalus soovi korral.
Ka munasarjade Röntgeni kiiritusega valgustamine on hädaohtlik mäng sigivusega, sest see võib naise lõplikult siginemisvõimetuks teha. Teisest küljest – kui Röntgeni kiirtega paistmine toob ainult mööduva siginemisvõimetuse – võivad niinimetatud «Röntgenilapsed» väga kergesti vigased sündida. Seetõttu otsiti teisi meetode.
Tehti katset mehe seemne pritsimisega naise verre, et saavutada naise juures nn «spermaimmuniteeti», so vastuvõtmatust sugutusele.
Suurimat tähelepanu äratasid prof Haberlandti katsed, kes teatud hormoonide külgepookimise läbi emase tegi mõneks ajaks siginemisvõimetuks. See meetod seisab tiinete loomade munasarjadest ja emakoogist saavutatud ainete sissesöötmisest.
Et naisi sel viisil mõneks ajaks vastuvõtmatuks teha mehe seemne mõjul, on tarvis vastavaid hormoone suuemal hulgal. Kuid ka sellest on saadud üle. Nimelt on õnnestunud hormooni, mida sisaldavad tiinete loomade munasarjad ja emakook (platsenta9, saavutada ka viimasel rasedusjärgul viibivate naiste uriinist. 200 liitrist rasedauriinist saab üks gramm seda naise seksuaalhormooni. On huvitav, et on võimalik ühe naise rasedust ära kasutada teiste naiste rasedaksjäämise ärahoidmiseks.
Nüüd tahetaksegi rõhku panna sellele, et naiskliinikuis ja sünnitusasutusis rasedate naiste uriin hoolikalt kokku kogutakse, siis läheb raseduse vastu kaitsev hormoon nii odavaks, et see on kättesaadav ka vaesemale rahvakihile, kellele see omab ju suuremat tähtsust kui rikkaile.
Tuleks ainult veel soovida, et lahendataks kiiremini see probleem. Ja ühtlasi seega kaoks ka ebainimlik inimelude hävitamine abordi näol.


authors:
Grete Tammoja
Vabakutseline Ajakirjanik

description: Tänapäeva maailmas on harv nähtus, kui inimese esimene armastus ongi just see, kellega koos veedetakse ka kogu ülejäänud elu. See on teema, mis ühest küljest tundub ju muinasjutuline, kuid teisest küljest võib tekitada ka mitmeid küsimusi ning kohati võivad neid küsimusi saata ka viltused pilgud.

title: Grete Tammoja: esimese armastusega kokku jäämine on alahinnatud!

maintext:
Ole valiv, aga sellegipoolest realistlik
Kuidas üldse jõuab üks inimene sinnamaani, et leiab enda esimeses kaaslases kohe just selle inimese, kellega veedab ka kogu ülejäänud elu? Enda kogemuste põhjal võin südamerahuga öelda, et suuremal määral on asi muidugi vedamises, kuna olgem ausad, juba suhteni jõudmise protsess on üpriski pikk ja käänuline tee. Esmalt on vaja leida mees, kelle vastu tekivad tunded. Teiseks peaks temal sinu vastu ka tunded olema, kuna vastasel juhul on asi ometigi tiba ühepoolne. Eelnevate faktorite õnnelikul kokkusattumisel on vaja veel läbi teha kuum ja hullutav kurameerimise faas ning lõpuks... lõpuks jõuate sinnamaani, et otsustate suhtesse astuda. Rääkimata siis veel esimese korraga jackpoti võitmisest seeläbi, et leitakse see üks ja õige, kellega soovitaksegi elu lõpuni kokku jääda. Vedamine, vedamine ja veelkord vedamine, kuid kas ainult?
Ma arvan, et üheks põhieelduseks, et suhe püsima jääks on see, et kaaslase leidmisel peab olema valiv. Ma ei mõtle siin all ebarealistlikke standardeid ning ulmelisi ootuseid, kuid kindlasti ei tasu iga uue kutiga, kes vähegi meeldib, kohe püsisuhtesse astuda. Liigne kiirustamine on naiste jaoks üks suuremaid komistuskivisid ning seda eriti noorte neidude seas. Tahetakse nii väga esimese suhte elamust ja kogemust, et selle kvaliteet jääb tagaplaanile. Mõne aja pärast kaob esmane meeldimine ning tihtipeale avastatakse, et ollakse täiesti erinevad inimesed – järgneb muidugi lahkuminek.
Miks mitte aga enne suhtesse astumist veidi oodata ja inimest tundma õppida? Pikendage pigem veidi kurameerimisprotsessi, käige koos väljas, veetke lõbusalt aega ja veenduge, et tahaksite just teineteisega käsikäes ühisele tulevikule vastu astuda. Uskuge mind, tulemuseks on märksa kindlam ja õnnelikum suhe. Garantiid, et see suhe jääb elu lõpuni püsima, küll ei ole, kuid eeldused selleks on kindlasti märksa paremad, kui neil, kes suhtesse astumisega liigselt ruttavad.
Kogemuste puudumine ei tähenda, et puudub oskus hinnata seda, mis on hea
Kuidas sa tead, et oled õnnelikus suhtes, kui sul ühtegi muud suhet polegi olnud? See on küsimus, mida iga inimene, kes on jäänud kokku enda esimese armastusega, on korduvalt kuulnud. Enamikul inimestel tundub olevat arusaam, et selleks, et head asja hinnata tuleb eelnevalt kõik võimalikud variandid omal nahal läbi proovida. See võib ju paika pidada hea toidu või veini valiku puhul, kuid kui asi puudutab suhteid, siis tuleks sellisest arvamusest heaga lahti lasta.
Jumala eest, ühelt naiselt ei saa ju ometigi oodata, et ta kõik ettejuhtuvad mehed läbi proovib. No milleks? Lihtsalt selleks, et õppida hindama head meest ja head suhet? See on ju lihtsalt naeruväärne. Ma võin täie kindlusega öelda, et mul on hea suhe ja uskuge või mitte, selle mõistmiseks ei olnud mul vaja kogeda ühtegi halba suhet. Minu mees teeb mind õnnelikuks, mulle meeldib temaga koos aega veeta ja see viitab minu meelest üpriski tugevalt sellele, et meil on hea suhe.
Mulle öeldakse tihtipeale, et ma olen enda suhte tõttu ilma jäänud mitmetest vallaliseelu kogemustest. Olen seda kuulnud nii sõprade kui sugulaste suust, kes kõik on mulle ühel või teisel viisil kaasa tundnud, kuna ma ei ole saanud kogeda seda õiget vallalise elu. Siinkohal pean tõepoolest tunnistama, et enamikule tudengipidudele jätsin ülikooliaastatel minemata, kuna sõitsin nädalavahetuseti parema meelega koju poiss-sõbra juurde. Sellegipoolest ei tunne ma, et oleksin millestki ilma jäänud.
Mu mees on inimene, kellega ma kõige parema meelega koos aega veedan ning kellega end ka kõige vabamalt tunnen. Suvalistele joomapidudele minemata jätmine ei olnud minu jaoks mingi eriline ohver, mida olin kohustatud tooma, kuna ma olen suhtes. See oli mu enda valik ja ma ei kahetse seda absoluutselt. Pealegi ei tähenda see, et ma ei oleks elus üldse pidutseda saanud. Ma lihtsalt olen teinud seda enda teise poolega koos ja ma julgen arvata, et need peod on olnud täpselt sama lõbusad ja vallatud kui need glamuursed peod, kus vallalisena käidakse. Pealegi on palju pingevabam pidutseda, kui igaks lauluks on tantsupartner olemas ja alati on teada, kellega koos õhtul koju minnakse.
Hea küll, mõned noorusajale tüüpilised kogemused on mul tõepoolest siiani kogemata. Näiteks ei ole ma kunagi pidanud taluma murtud südant, läbi elama lahkuminekuvalu ega vaevama enda pead sellega, miks mees mulle peale koos veedetud ööd tagasi ei helista. Kõige selle osas olen ma tõesti puhta roheline, kuid ausalt öeldes olen võrdlemisi õnnelik, et olen suutnud kogu seda südamevalu vältida. Ma saan täiesti aru, et need kogemused võivad olla laias laastus õpetlikud, kuid valdavalt on nad siiski ebameeldivad ja vabatahtlikult keegi neid endale kaela ei sooviks. Jah, ma ei tea, mis tunne on olla mahajäetud, aga ausõna, ma ei tahagi teada! Ma olen niiviisi palju õnnelikum!
Tänapäeval on nii tavaliseks saanud see, et inimesel on elu jooksul mitu suhet ja seetõttu on esimese partneriga kokku jäänud inimesed saanud täielikuks anomaaliaks. Filmides tundub kõik muidugi romantiline roosamanna, kuid päriselus tundub see inimestele pigem kui midagi naiivset ja imelikku. Oledki ainult selle ühe inimesega koos olnud? Kedagi teist proovida ei tahagi? Andke andeks, tõesti ei taha. Ma ei astunud sellesse suhtesse uisapäisa ja võtan seda tõsiselt. Ma olen enda mehega õnnelik ja meil on kõik hästi, ma ei kavatse seda kõike minema visata mõne palju ülistatud kogemuse nimel. Ma saan ilma nendetagi aru, et see, mis mul on, on suurepärane!


authors:
Martin Plaser
Asutaja Ja Maadlustreener

description: Kui trennist visata välja noormees, kes on kriminaalkorras karistatud lähisuhtevägivalla eest, on see karistus? Nii võib see võib olla esmapilgul, aga minu kogemus ütleb, et kui koolis halvadele hinnetele õppija või kakleja visata trennist välja, midagi paremuse poole ei muutu, kirjutab treener Martin Plaser.

title: Martin Plaser: stereotüübid monoklis ehk vägivald aega ei küsi

maintext:
Füüsiline trenn ja kontakt teiste inimestega peaks andma kehalise empaatia võime. Mehe tegudele ei ole õigustust, kohus on oma seisukoha võtnud. On klubi otsus, kas ta visatakse trennist või mitte. Küll aga tekib küsimus, kas Selver, Rimi, Neste ja näiteks loomaaed peaksid talt ära võtma kliendikaardid. Enamikul juhtudest on inimene trennis klient. Ta ei ole seal sunnismaine ori, pereliige, sugulane ega parteikaaslane. Ta ostab teenust. Ma ei näe väga palju võimalusi, et klubi saaks objektiivsetel alustel keelduda teenuse müügist. Mida saab teha, on näidata oma hoiakut ja tegeleda inimese parandamise ja kasvatamisega. Ka tingimisi vanglakaristus on võimalus, et ennast muuta.
Ükski klubi ei taha end siduda naisepeksuga
Trennides käib mitmesugust rahvast. Lapsi, kes erinevatest kodudest. Samamoodi nagu loodavad õpetajad, loodavad ka treenerid, et nende õpilasest sirguks keegi märkimisväärne. Naisepeks pole see teema, millega mõni spordiklubi ennast siduda sooviks, olgu siis tegu poksitrenniga, karate, taekwondo või mõne muu löögispordiga, kas või maadlusega. Meie, treenerid, ei kujunda vaateid selleks, ega treeni, et kuskil keegi saaks kodus peksa. Tõeline kahevõitlusala treener valib õpilasi, vajadusel lõpetab vägivaldse õpilase treenimise. Võitlusspordis on agressiivsus ringis, matil või puuris ja väljaspool seda ollakse rahul ja õndsad. Endaga rahul olijad suudavad seda. Enesekindel inimene ei kiusa.
Artikli kirjutamist palunud tuttav alustas oma peksa saamise lugu, parafraseerin kalambuurselt: «Ärimaailmas läbi löönud mees, peksab kodus naist...» Naaberkultuuris pidi tohlakas viitama armastusele... Sport reklaamib ennast läbi teatud märgusõnade. Olümpiamängud on kirkad ja selged. Allhoovused on midagi, mis rääkimist ei kannata. Dopinguskandaalid ei tee head puhta spordi kuvandile. Mõni teema on tabu, sellest rääkimine raske, otsitakse anonüümsust.
Tugeva mehe tugev naine
Vägivallaohvrid tahavad edasi minna. Aga nad ei saa, mälestuste eest ei põgene. Parim, mis teha saavad, on teisi hoiatada – ja korralikult. Vägivalla ohvriks langenud naised peaksid leidma mõistmist, aga ei oska otsida. Neil on adekvaatsusega probleeme. Miski muudab ratsionaalsuse, kultuuriliselt tasandilt kaob loogika ja tõstab iga järgneva sammu sõltuvusse eelmisest ja välistab tulevased. Peale kuuesajakahekümnendat koduvägivalla episoodi julgetakse rääkida sõbrannale, emale, helistada politsei või proovitakse põgeneda. Ebaõnnestunud katsel süüdistatakse ennast, õigustatakse kurjamit.
Miks? Kui oleks lihne vastus, siis ju oleks ka lihtne lahendus. Minu poole on kodus peksva mehe kaitseks pöördunud mitu naist. Kui soovitan teha poltiseisse avaldus, kaovad... Kas siis tõesti ei tunta, et sealt saab abi? Ma helistaksin ise, aga kuidas teatada kuriteost, kui pole seda näinud? Kuidas selgitada, kus, kes, kuidas ja millal? Kodus peksa saanud meestest kuuleb harva, aga nad on statistikas. Pakun, et keskmine Eesti mees viiks minu perega naistevahetuse saatesse sattudes prügikasti välja, pissiks istudes, et ei tekiks isegi ohtu prill-lauda üles jätta. Õhtused õlled unustaks kiiresti ja lastega käiks mänguväljakutel.
Tugeva mehe naine saab olla nii tugev ja võimas kui tal lastakse. Selleks lubajaks on naine ise. USA suurmehe naine suutis kannatada kõiksugust ja nüüd kandideerib ise presidendiks. Kujutan, et Lewinski skandaal tegi tugevamaks seda naist, meest ja pani proovile nende suhte. Mõni pidas Hillaryt naerualuseks, teine tugevaks. Mõni naine viskab mehe peale sekretäri panemist kodust välja, teine andestab... Kuni järgmise korrani või kuniks saab enda kätte tuumaportfelli ja nupu ning mine tea, võib-olla maksab kätte kogu meessoole.
Mul on tugev naine, ta vaidleb, räägib vastu ja mu artikleid ei laigi. Mis teen?! Sunnin? Aga kes maksab küttearved, toob lapsed lasteaiast, koristab autot, räägib lastele unejuttu, kontrollib e-kooli. Kes koorib kartuleid (harva sööme kartuleid), praeb liha? Kelle kord on vaba nädalavahetust sõpradega pidada? Sadu lahendeid vajavaid küsimusi pere eelarvest kuni suguseltsiga suhtlemise ja välispoliitikani.
Miks naised vastu ei võitle?
Dünaamilises suhtes on kompromissid ja kokkulepped. Kaks aastat tagasi hakkas mu abikaasa käima Korrus3 poksi- ja püstivõitluse trennis. Kui ta alguses lõi «nagu naine» ja ma ei vaevunud pead isegi eest võtma, siis mõne kuu möödudes suutis ta õpitud tehnika ja löögi jõu muuta piisavalt mõjusaks, et korra järele mõtleksin. 50 kilo kaaluvat naist ma ei karda, aga no ausalt öeldes, hea tabamusega lööks mind «nokki» küll. Usun, et peale trennis käimist on ta enam kui adekvaatne, et teab: sajakilose mehega pole mõtet «tüli norida». Oskab alandlikult taanduda, kuningale tuuakse sussid. Tegelikkuses on ta õppinud enda piire ja teab, et trenn on teda teinud enesekindlamaks. Tuumasõda pole veel alanud. Sinine silm ja veritsev nina on veel olemata. Jalaga pole munadesse saanud.
Kuumas peresuhtes on tuumanupp käeulatuses. Külma sõja korral eraldaks kiiresti külm lahutusemüür. Enamus naisi ei suuda ennast vastuvõitlejana näha. Enamus naisi on langenud stereotüüpide ohvriks. Ma ei räägi trennist, kus harjutatakse, mängitakse, lust löökide ja kaitsetöö kavalusest viib edasi. Ma räägin kontrollimatust raevust, segastest tunnetest, pimendavast vihast. Kas mees võib lüüa naist? Ei või. Kas naine meest võib lüüa? Ei. Aga kui mees lööb naist, kas naine võib lüüa vastu, aga mees?
Nii kaua, kui ma mäletan, on olnud normaalne, et tüdruk võib poissi lüüa, aga poiss vastu lüüa ei tohi. Lööd jalaga, kasvab jalg hauast välja, keelt ei ole ilus näidata, lõigatakse ära. Jaburad reeglid ja sõnakõlksud, aga nii nad räägivad. Vägivallal pole sugu, rassi, vanust. Vägivald ei küsi aega.
Ja viimase mõttena. Kui kuuleme lahutustest – «armastus sai otsa», «kasvasime lahku», «oli aeg minna edasi», «otsustasime vahepeal proovida lahus elamist» – millime neist on kõige tõenäolisemalt koduvägivallast (lähisuhtevägivallast) põhjustatud?


description: Täna öösel avaldas The Washington Post video 2005. aastast, milles Donald Trump uhkustab, kuidas ta on üritanud naisi suudelda, käperdada ja nendega seksida. Lindistus salvestati kuid pärast seda, kui ta abiellus oma kolmanda naise Melania Trumpiga.

title: Donald Trump naiste ahistamisest: kui sa oled staar, lasevad nad sul seda teha

maintext:
Videos vestleb Donald Trump telesaate «Access of Hollywood» juhi Billy Bushiga bussis, mille küljele on kirjutatud sama telesaate nimi. Videos oldi parajasti teel seebiseriaali «Days of our lives» võtteplatsile, milles Trumpil oli kõrvalosa.
«Ma tegin talle lähenemiskatse ja kukkusin läbi. Ma tunnistan seda,» ütleb Trump videos. Pole selge, millal kõnealune sündmus aset leidis. «Vau!» ütles keegi teine. «Ma proovisin teda k***ida. Ta oli abielus,» ütles Trump ja lisas, «Ma tegin talle väga intensiivse lähenemiskatse. Muide, ma viisin teda mööblit ostma. Ta tahtis mööblit osta. Ma ütlesin: «Ma näitan sulle, kus neil on head mööblit.»»
«Ma lendasin talle peale nagu l*ta, kuid ma ei saanud talle ligi. Ja ta oli abielus.» kirjeldas Trump. «Ja siis ma nägin teda ootamatult hiljem ja tal on nüüd suured võltsrinnad ja kõik. Ta on oma välimust täielikult muutnud.»
Siis võib helist järeldada, et Bush ja Trump märkavad näitleja Arianne Zuckerit, kes on valmis neid seebiooperi võtteplatsile juhatama. «Su tüdruk on kuum nagu ****, lillas.» ütleb Bush, nüüdseks NBC «Today» saatejuht. «Vau!» ütleb Trump. «Vau.»
«Ma pean mõningaid Tic Tace tarvitama juhuks, kui ma teda suudlema hakkan.» ütleb Trump. «Tead, mind automaatselt tõmbavad ilusad (naised) – ma lihtsalt hakkan neid suudlema. See on nagu magnet. Lihtsalt suudle. Ma isegi ei oota. Ja kui sa oled staar, lasevad nad sul seda teha. Sa võid teha mida iganes.» «Mida iganes sa soovid,» ütleb teine hääl, mis kuulub ilmselt Bushile. «Haara neid v****st. Sa võid teha mida iganes,» ütleb Trump, mille peale Bush naerab.
Trump kommenteeris salvestust: «Ma ütlesin seda, ma eksisin ja ma vabandan.» Ühtlasi ütles ta ka, et see paljastus hajutab tähelepanu palju olulisematelt teemadelt. Ta lisas, et Bill Clinton ja Hillary Clinton on palju hullemaid asju teinud. Ta süüdistas Billi naiste ahistamises ja Hillaryt oma mehe ohvrite kiusamises, ründamises, häbistamises ja hirmutamises.


description: Kui sa tunned, et su suhe on jõudnud ristteele ning ei ole päris kindel, kas antud situatsioonist on võimalik teil üheskoos välja tulla, siis siin on neli lihtsat sammu, millest võiksid alustada.

title: Neli sammu, kuidas parandada hukule määratud suhet

maintext:
1. Tuvastage probleem. On võimatu parandada seda, mida sa ei tea katki olevat. Rääkige teineteisega probleemidest. Mis on teie peamised tüliallikad? Kas olete hakanud käituma viisil, mis hävitab teie suhet? Mis teid üksteisest eemale ajab? Pange mured kirja ning rääkige partneriga sellest, kuidas see teid tundma paneb.
2. Küsige endalt, kui pühendunud te asjade parandamisel olete. Kas olete mõlemad valmis suhet päästma? See nõuab suurt tööd ja vastupidavust, kas olete mõlemad selleks ikka tõesti valmis? Te peate sellest rääkima, selmet lasta oma tülidel liiga suureks kasvada. Kuulake ja olge ausad, annab Female First nõu.
3. Pange paika plaan. Kui te olete jõudnud ühisele arusaamisele, on aeg paika panna strateegia, kuidas suhet päästa. Mis on see, mis suhte lõppemisest päästaks? Rohkem aega koos, rohkem aega eraldi? Raha? Intiimsus? Tegemist ei pea olema suure asjaga, vahel võivad ka väikesed muudatused märkimisväärset kasu tuua.
4. Kaaluge oma tegevusi. Suhtes on kaks inimest ning ainuke asi, mille üle on sul kontroll, on su enda käitumine. Ela vastavalt antud lubadustele ning öeldud sõnadele ning looda, et su partner vastab samaväärse pühendumisega. Kui ta seda ei tee, on ehk aeg samm tagasi astuda ning proovida midagi muud.


description: Naistelt küsiti: «Nimeta midagi, mis on atraktiivne, aga ei peaks olema?».

title: Veidrad asjad, mis naistele meeste juures meeldivad

maintext:
Veebilehel küsitleti ligi tuhandet naist ja vastustest sai alguse elav debatt Redditi kasutajate vahel, vahendab Independent. Kõige atraktiivsemaks hinnati seda, kui mehed on pärast trenni higised.
Lisaks olid üsna populaarsed sellised vastused, mis kiitsid seda, kui mehed on vasakukäelised või räägivad nimelt halbu nalju ja neid mehi, kelle juuksed on enneaegselt halliks läinud. Üks naine leidis, et kergelt «koolutatud» ripsmed on väga seksikad. Imelik oli see, et mitu naist tunnistasid, et neile meeldib suitsu lõhn mehe riietel isegi, kui naised ise ei suitsetanud.
Lisaks mainiti ebatäiuslikke kehasid. Näiteks pidasid naised atraktiivseks seda, kui mehe huulel oli arm või üks jäse puudu. Need on vaid mõned asjad, mida meeste arvates võiks ilmselt nende võimalusi kohtingumaailmas vähendada, aga vastupidi, naistele meeldib.
Üks naine tõi välja selle, et talle meeldivad lühikesed mehed, sest pikad on tema jaoks liiga hirmutavad ja talle meeldib suhelda inimesega nii, et näod vastamisi. Kasutajad, kes Redditi lehele jõudsid mainisid, et on tore kuulda, et naistele ei meeldi ainult teatud tüüpi ilusad ja stereotüüpsed mehed, vaid igal ühel on siiski oma maitse.
Teadlased on kindlaks teinud, et erinevates kultuurides peetakse eelkõige atraktiivseks meest, kes suudab naise naerma ajada.


description: Tohutult populaarsed kaalukaotus ja detox'i teed lubavad kiirendada seedimist, vaigistada näljatunde ja vabaneda kilodest, aga kas nad tõesti töötavad?

title: Miks kaalukaotust lubavad ja detox’i teed on mõttetud?

maintext:
Selliseid detox tooteid müüakse erinevate kaubamärkide alt, aga nad lubavad enamasti sama asja: joo seda teed, siis sa kaotad kaalu ja puhastad oma seedetrakti. See kõlab juba liiga hästi, et tõsi olla. Heal juhul panevad nad sind ainult raha raiskama, aga halvemal juhul on sellised teed tervisele ohtlikud, vahendab Self Magazine.
Tee sisaldab selliseid ühendeid nagu polüfenoolid ja kofeiin, mis võivad natukene seedimist kiirendada, aga nende mõju kehale on pigem märkimisväärselt väike. Kui sellised teed tõesti toimiksid, siis need firmad teeniksid ju miljoneid. Lisaks võivad sellised niinimetatud kaalulangetust lubavad teed sisaldada osas koostisosasid nagu erinevaid simulante, millel ei ole tervist edendavaid omadusi nagu tavaliselt teed ja nad ei puurgi olla ohutud.
Lisaks võime eriti Instagramis näha erinevaid detox'i teesid, mis lubavad puhastada kogu keha, aga see on lihtsalt üles puhutud kiidulaul. Meie kehal on olemas enda detox'i süsteem, mis töötab kogu aeg. Ükski tee ei tee su kehale suurpuhastust, mida nad teevad on see, et sa ilmselt pead rohkem WC-d külastama, mistõttu sulle tundub, et teed kehale puhastust.
Esiteks kofeiin üldiselt paneb tihedamini WC-s käima, aga mõnes tees on lisatud kõhulahtistina mõjuvaid aineid nagu senna. Tuleb tähele panna, et kõhulahtistid ei ole tark ega ohutu viis, kuidas kaalu kaotada.
Teadlased on leidnud seoseid kaalukaotuse ja tavalise rohelise tee joomise vahel, aga nad ei kinnita seda, et üks põhjustab teist. Rohelise tee mõju kaalule langusele on praktiliselt olematu. See ei tähenda, et rohelisel teel ei oleks häid omadusi, aga see lihtsalt ei aita sul kaalu langetada nagu tervislik toitumine ja trenn seda teevad.
Kui sa tahad kaalust alla võtta, siis vaata üle oma toitumisharjumused ja treeningud selle asemel, osta järjekordne kaalulangust lubav või detox'i tee.


description: Väga sagedasti armastatakse tõendada, nagu suudaks iga mees ja naine armastada ja armuda – kirjutab kuulus inglise psühholoog M. Gallichan. Kuid nagu igat väidet, nii ei saa võtta vastu kas seda ilma mingi kindla ja veenva tõenduseta. Nii kirjutab Abieluleht oma 15. märtsi numbris 1931. aastal.

title: Abieluleht 1931. aastal: armastusega mängimine on antisotsiaalne toiming ja seega kuritegu

maintext:
Maailmas ei ole reegleid, millel poleks erandeid. Keegi tuntud inglise kirjanik kurtis kord oma sõpradele, et ta ei olevat veel kunagi oma elus armastanud ja igatsevat oma hinge põhjast selle järgi, et omandada neid kogemusi, mida pakub inimesele tõsine armastus. «Muidu ei või ma,» jatkas see kirjanik, «iialgi kirjeldada tõetruult kõiki sündmusi. Vaid pean enne kord tingimata armastama ja armuma oma elus.»
Väga palju mehed ja naised, kel pole võimet elada läbi suurt armastuse kannatust, kalduvad oma loomu poolest flirdile. Kuid sellega pole kaugeltki veel öeldud, nagu oleksid nad seega jõudnud sihile, nagu oleks seega rahuldatud nende hinge sügavaimad igatsused. Möödaminevad armastuse afäärid ja juhuslikud seiklused ei ole igatahes seda, mida mõistab inimene tõsise armastuse all.
Seltskonnas, kus flirt on saanud üldiseks lõbuks, on tõsine armastus mõlema sugupoole vahel ainult erandiks. Sest tüübilik meesaustaja ei ole iialgi sündinud tõsiseks armastajaks, ja naine, kes on hästi kogenud koketeerimises, on täitsa kõlbmatu täitma truu armastuse nõudeid.
Flirdil noorte inimeste keskel on otstarbeks ettevalmistumine armueluks küpsemas elueas. Kuid sel asjalool on ka oma kardetav külg. Sest flirt võib saada harjumuseks, just niisama, nagu alkoholi või mõne muu uimastusaine tarvitamine. Kui flirdiga on mindud liiale, muutub flirt ainult väga harva mehe või naise truuduseks.
Mehed ja naised, kel on sügavad ja ehtsad tunded, omavad selle tõttu ikka väga väikesed kogemused koketeerimises. Nad armastavad õieti ja kõigest südamest ega rahulda neid kunagi nende tunnete petlikud surrogaadid.
Vallalise rahva seas, ja nimelt kõigi maailma rahvaste juures, on alati lõpmata palju neid, kes on omas elus ilmaaegselt haaranud tõsise armastuse varju järgi ja jäänud eemale tõsisest elust oma külgesündinud kõlbmatuse tõttu armastusele.
Inimesed, kes suudavad armastada tõsiselt, jäävad juba instinktiivselt eemale neist, kes ei oska tõsiselt võtta armastust. Sellega on ka seletatav, miks näeme nii suurt hulka «lõbusaid poissmehi» ja koketeerivaid naisi, kellele ei saa kunagi nende elus osaks see õnn, et neid armastaks keegi tõsiselt.
Flirt ei ole abinõu, millega saaks suurendada abielude sõlmimise arvu. Vaid hoopis sellevastu on tehtud kindlaks, et mängimine armastusega on antisotsiaalne toiming ja seega kuritegu. Sest «sissejuurdunud» flirdi tüüp tõmbab vahel küll ligi, kuid oluliselt on flirt koketeeriv.
Armastus ei ole mõeldav ilma enesesalgamiseta, ja abieluline seisukord nõuab moraalset distsipliini, – siis saavad armastus ja abielu õnne allikaks.
Inimene aga, kes ei suuda tõsiselt armastada, pole täiesti normaalne.


description: Olgem ausad, kui sa hakkad kellegagi deitima ja teed asja nii-öelda ametlikuks, mis tähendab seda, et panete ennast Facebookis suhtesse, siis sa ilmselt ei mõtle sellele, kas temast saaks ka ideaalne abielumees.

title: Viis küsimust, mis aitavad tuvastada: kas su kaaslane on abieluks sobiv?

maintext:
Sellegi poolest tuleb aeg, kus sa hakkad mõtlema abielule ja sellele, kas sinu kaaslasest saaks sulle hea partner abielus. Olenemata sellest, et sa oma meest armastad, siis on mõned asjad, millest ei saa mööda vaadata, kui asi puudutab abielu, vahendab Verily Magazine. Kui sa mõtled, kas su mees on sobiv abielukandidaat või mitte, siis küsi endalt need viis küsimust.
1. Kas su kaaslane unistab sellest, et ühel päeval abielluda?
Väga palju paare ei räägi üldse esimesed paar aastat sellel teemal ja seetõttu sa ei pruugi isegi teada, kas ta soovib üldse kunagi abielluda. Tõsiasi on see, et suhe peaks olema pidevas arengus mitte paigal seisma. Sa pead oma kaaslasega rääkima, millisena näeb tema oma tulevikku ette ja kas teie nägemused ühtivad? Muidu võid avastada ennast suhtest, mis ei vii sinu jaoks mitte kuhugi, sest tuleb välja, et su kaaslane ei tahagi abielluda.
2. Kas ta jääb sinuga tülitsedes väärikaks?
Paarid, kes on juba mõnda aega koos olnud, teavad, et tülid on normaalsed ja neid tuleb ikka vahepeal ette. Kõige hullem on see, kui tüli käigus ei suudeta jääda üksteise suhtes väärikaks, vaid hakatakse õigustama ja kritiseerima. Teine halb äärmus on see, kui ei tülitseta üldse, vaid tehakse kõik igasuguse konflikti vältimiseks. Selline käitumine võib tulevikus viia rahulolematuseni või lahutuseni.
3. Kas ta jagab sinuga oma kõige tähtsamaid elueesmärke?
Selleks, et olla õnnelikus abielus, ei pea teil olema kõik ühine, aga abielu on palju lihtsam, kui sul ja su tulevasel abikaasal on sarnased või ühilduvad eesmärgid. Mõned teemad, mis võiksid olla ühised on näiteks laste saamine (kas mõlemad tahavad lapsi ja millal), reisimine ja elukvaliteet.
4. Kas ta jagab sinu väärtusi?
Meie isiklikud väärtused mõjutavad seda, mida me teeme ja milline inimene meist saab, seetõttu on oluline, et su kaaslane suudaks olla su kõrval ka siis, kui sa kasvad ja arened. See võib tunduda praegu ebaoluline, aga mõtle, kas sina ja su mees näete maailma ühte moodi või erinevalt?
5. Kas sa tunned ennast temaga koos turvaliselt?
See ei tähenda ainult füüsilist turvalisust ja sellisel juhul pead sa ennast nii või teisiti kokku võtma, et see suhe parem varem, kui hiljem ära lõpetada. Turvaline tunne tähendab ühtlasi ka seda, et sa oled valmis olema haavatav ja julged oma kaaslasega jagada oma tundeid, arvamust ja soove. Vastastikkune usaldus ja turvatunne on suhtes äärmiselt olulised.


description: Võta omaks see ununenud harjumus ja sa võid saada õnnelikumaks.

title: Prantslannade õnnelikkuse saladus

maintext:
Distsipliin ei ole just esimene asi, mille peale mõtted lähevad, kui räägitakse õnnelikkusest. Enamasti seostub enesekontrolliga stress, pingutus või karistus. Näiteks magustoidust loobumine on raske, aga soov toituda tervislikult distsiplineerib tegema õigeid valikuid. Eriti aktuaalne on rääkida distsipliinist tänapäeval, kus inimestel on nii palju vabadust ja valikud, et enamik inimesi lähtub mõttest «teen, mis tahan».
Tuleb välja, et prantslased peavad eelkõige laste kasvatamisel oluliseks just enesedistsipliini rolli, vahendab Verily Magazine. Prantslased usuvad, et see on kõige alus, mis teeb lapse õnnelikuks ja seeläbi on õnnelikum ka lapsevanem.
Ka teadlased on leidnud, et distsipliin teeb inimesed õnnelikumaks. Kui meie elu on korratu, siis me toimetame kogu aeg kriisiplaani režiimil, mis tähendab, et meie kortisooli ehk stressihormooni tase on kõrge. See mõjutab nii mõistust kui keha ja võib kaasa tuua seedeprobleeme, immuunsuse, mälu ja keskendumisvõime vähenemist. Lisaks veel pidev väsimustunne, mille kõige tulemusena ei ole võimalik olla õnnelik.
Need inimesed, kes on suurema enesedistsipliiniga on õnnelikumad, sest nende elu on lihtsam, nad seavad ja täidavad oma eesmärke tihedamini. Seatud eesmärkide saavutamisel vallanduvad meie kehas õnnehormoonid. Põhimõtteliselt aitab distsipliin hoida ära kaost ja asjade kuhjumist, mis tekitab meis stressi. Inimesed peaksid õppima nägema distsipliinis head ja mitte seda, et see on piinarikas ja võtab kogu lõbu ära.


description: Hella Wuolijoki (neiuna Ella Marie Murrik) oli üks mitmekülgsemaid Eestis sündinud naisi. Temas oli palju erinevaid tahke, andeid ja ka ta enda loodud müüte. Eestisoomlane või soome-eestlane? Aga vastuvaidlematult on ta olnud läbi aegade kõige rikkam eesti kirjanik. Mõni imestab, teine imetleb, kuidas võib korraga olla sotsiaaldemokraadist turuhangeldaja või punane mõisnik. Hella kui patriarhaalne matriarh või matriarhaalne patriarh pakub peamurdmist ka feminismile. Tugeva naisena lõi ta omale piisavalt avara rolli ja omaenda reeglid.

title: Läbi aegade rikkaim eesti kirjanik:

maintext:
Soomlastele on Hella Wuolijoki soome kirjanik, kelle näidendeid on Soome lavadel publikumenu poolest ületanud vaid Shakespeare ja Aleksis Kivi. Tema teostest on tehtud ühtekokku 18 filmi. Eestis pole mitte ühtki kirjanikku ekraniseeritud nii palju. Siin jäi tema menuaeg peamiselt 30ndatesse, ka nõukogude aega.
Noorusaeg Eestis
Tema esivanemad põlvnesid Helme ja Karksi jõukatest talunikest. Kirjaniku isapoolne vanaisa Henn Murri oli karjamõisa rentnik. Emapoolne vanaisa Ott Kokamägi oli Lupe suurtalu võimekas peremees Taageperas ning innukas muusikaharrastaja ja jakobsonlane (selle suure suguvõsa hulka kuulub ka Epp-Maria Kokamägi). Tulevase kirjaniku isa Ernst Murrik töötas koolmeistri ja vallakirjutajana. Kuna need ametid andsid perekonnale vähe sissetulekut, hakkas Katarina Murrik pidama Ala kõrtsi Nuia-Tõrva-Taagepera teeristil. 1886. aastal loobus ka Ernst vallaametniku tööst ja tuli naisele appi. Ala kõrtsis sündiski vanemate esimese lapsena 21. juulil 1886 Ella Maria, kelle lapsepõlv möödus suurelt osalt vanaisa talus Lupel.
1897. aastal siirdus Ernst Murriku perekond elama Valga linna. Perekonnapea teenis elatist nurgaadvokaadina ja katsetas ka raamatukauplemisega. Murrikute elujärg Valgas oli tagasihoidlik, kuid lastele, kelle arv oli kasvanud viieni, püüti anda haridust.
Ella läks õppima Valga tütarlastekooli ja jätkas hiljem haridusteed Tartus Puškini tütarlastegümnaasiumis, kus paistis silma ühiskondlike huvide ja tegutsemisjanuga ning lähenes juba kooliõpilasena Jaan Tõnissoni juhitud Postimehe ringkonnale. Koos õe Salmega elas ta hiljem Postimehe abitoimetaja A. Jaaksoni Tähtvere tänaval asunud korteris, kus peatus mõnda aega ka Juhan Liiv, kes kirjutas tütarlastele kirju ja värsse. Tartu tolleaegse õpilasnoorsoo hulgas sai Hella oma esimesed teadmised sotsialismist. Tal oli kokkupuuteid Gustav Suitsu ja teiste nooreestlastega. Salme Anette Murrik läks hiljem õppima Moskvasse, abiellus Rajani Palme Duttiga ja koos asutasid nad Suurbritannia Kommunistliku Partei.
Lõpetanud gümnaasiumi kuldmedaliga, astus Ella Murrik esimese naisüliõpilasena 1904. aastal Helsingi Ülikooli, ainukesse Tsaari-Venemaa ülikooli, kuhu naistel oli juurdepääs. Ta ise on kirjutanud: «Soome oli juba minu lapsepõlve unistuste maa. Sealne rahvas oli peaaegu sama nagu oma, aga siiski vaba. Seal oli oma valitsus, haritlaskond, oma koolid ja eelkõige oma ülikool.» Ella õppis filosoofiateaduskonnas ajalugu ja kirjandust, eriti aga rahvaluulet. Ta lõpetas 1906. aastal kuldmedaliga. Ella jäi elama Soome, kaitses magistrikraadi soome rahvaluule alal, kavandas doktoritöö kirjutamist, kuid mõne aja pärast siiski loobus teadustööst.
Abielu ja poliitiliste vaadete kujunemine
Ülikooliõpingute ajal sattus noor naine vendade Wuolijokide ja teiste ärksamate kaasüliõpilaste mõjul sügavalt sotsialistlike ideede mõjusfääri, mis jäi tema ideoloogiliste põhimõtete aluseks kuni elu lõpuni. 1908. aastal Hella abiellus Hämest pärit Sulo Ilmiö Wuolijoega. 1911. aastal, kui sündis tütar Vappu Illike, suurenes majanduslik kitsikus. Siis tegi Hella oma esimesed tõsisemad ja edukamad kirjanduslikud katsetused. Hella Wuolijoe esimese näidendi «Talulapsed» lavastus Estonias leidis aset 1913. aastal. 1914. aastal ilmus Eestis Hella Wuolijoe romaan «Udutagused», mis oli inspireeritud autori suguvõsa loost ja kantud nostalgiast Mulgimaa taluelu järele.
Abielu ei laabunud ja Hella süüdistas selles ägedalt Eino Leinot, kes oli meelitanud ta mehe oma joomakaaslaseks. 1915 siirdusid Soome tütre juurde elama ka isa ja ema. Siis sündis ka üks olulisemaid otsuseid. Naise kannatlikkusel sai mõõt täis, ta kolis lahku alkoholilembesest abikaasast.
Oma tütre kasvatamiseks Hellal eriti aega polnud, seega pole ime, et ema sõnade ja tegude ebakõla tekitas tütres mõistmatust. Ega naisel ju polnud pärast esimeste lembeaastate möödumist aega ka oma abikaasa Sulo jaoks. Äri nõudis oma ja poliitika oma. Küllap viinal ka kaalukas roll oli, kuid faktiks jääb seegi, et endast viis aastat vanema abikaasa kõrval jõudis Hella pidada poliitilistes ja ärilistes huvides rohkem kui üht armukest. 1916 oli Hellal suhe California miljonäri John Danieliga ning Suurbritannia mereväeatašee Harold Grenfelliga. Viimasega oleks jõutud peaaegu abieluni, kui mitte isa Ernst ägedalt vastu poleks olnud.
Abikaasa Sulot vintsutasid neil aastail aga Soome kodusõja-järgsest kättemaksuihast haaratud võimuorganid, ta jõudis kolm korda vangis istuda. Tõsi, Hella aitas advokaatidega. Truudusetu abikaasa vaheldumisi poliitiliste vangistustega – see võib ju ka üle keskmise soome mehe lootusetult jooma ajada küll, eriti kui varasemgi üliõpilas-ja ulaharitlase elu pole olnud just viinavaene. Selle võõrdumise tagajärjeks oli perekonna sisuline purunemine palju aastaid enne seda, kui lahutus 1923. aastal ametlikult vormistati.
Väga edukas ärinaine
Maailmasõja aastal 1914 alustas Hella Wuolijoki oma ärikarjääri: tol ajal ainult 28-aastane naine sai ühe Ameerika suuräri esindajaks Soomes. Algul võõraste teenistuses, seejärel aga üsna iseseisvalt firma Grace & Co juhina. Lühidalt öeldes pani Hella oma varandusele aluse segastel aegadel suhkru, suhkrupeedi ja kohviubade hangeldamisega.
1918. aastaks oli ta ära maksnud perekonna ja sugulaste võlad ja kolinud Helsingis parimasse linnaossa, kus sisustas Merinkatu nurgal endale uue kodu esindusliku saali ja buduaariga. Kultuuris ning poliitikaelus figureeris pikka aega «Hellan salonki».
1920. aastal ostis Hella käest lastud Marlebäcki mõisa Kesk-Soomes Iiti kihelkonnas. Kaheksa aasta vältel olid tal suured saeveskid Karjalas Suojärvil Kaipaa alevis. Kuni 30ndate alguse majanduskriisini õilmitses ning lokkas litti Pühajärve kallas Wuolijoe juhitavate firmade Carelia Timber Со ja Aunuse Puutööstus õlul. Suojärvil tekkis lühikese aja kestel ürgmetsa 3000 elanikuga asula, autode, kinode, võõrastemajade ja uhkete äridega. Aastail 1914–1931 oli Wuolijoki mitmete Ameerika, Belgia jt maade firmade peadirektor Soomes. Ta kontrollis puidu väljavedu Soomest ja oli üldse üks arvestatavamaid isikuid Soome ärielus. Wuolijoe salong ja mõis kujunesid kohaks, kus käisid koos ärimehed, diplomaadid ja kunstnikud ning kus sõlmiti nii mitmedki tehingud.
Marlebäcki mõisa seadis ta eeskujulikku korda. Peahoone renoveeriti valgeks, kahekorruseliseks, inglise stiilis rõduga häärberiks, vaatega järvele. Seal ei puudunud laudad, tallid, sepikoda, veski, pagaritöökoda, aidad, kasvuhooned ja loomulikult Hella lemmik – soome saun. Mõisatöölistele tehti tantsulava ja randa suplushoone. Oma isale-emale ehitas ta Marlebäcki mõisa koguni omaette majakese, kus nood said vanuigi elada. Ema läks, kaks kätt risti rinnal, 1929. Isal tuli kolida veel korraks Jokelasse. Ärateeliseks sai ta 1942.
Hella soetas oma mõisasse muinasjutulise hinna eest Šotimaalt väga hea piimakarja ja võttis kasutusele uusimad seadmed ja töövõtted. Rääkimata kõigi tööde mehhaniseerimisest ja elektrifitseerimisest. Hea meelega võttis ta sinna praktikale eestlastest üliõpilasi. Hella pidas tavaliselt suuri ja kiireid autosid, millega ta kihutas äri ajades Soome ühest otsast teise. Ta oli tol ajal täiesti ainulaadne ärinaise tüüp. Oma tööstusi ja ärisid juhtis ta isiklikult, tehes sageli nädalate pikkuseid sõite kõigisse Euroopa pealinnadesse. Rahvusvahelise äridaamina rääkis Hella vabalt peale eesti ja soome keele saksa, vene, prantsuse, rootsi ja inglise keelt; tegi sporti, ratsutas, oli alati elurõõmus, ajas raha kokku – ja oli veendunud kommunist. Suurejoonelise puiduäri lõpetas ülemaailmne majanduskriis. Kuid 1931 õnnestus Hellal Moskva tutvuste abil enda kätte saada nõukogude naftaekspordiga tegelev firma Suomen Nafta ja äritegevus õitses kuni 1938. aastani.
Esimesed kirjatööd eesti keeles, hiljem soome keeles
30ndatel pöördus ta äri kõrvalt tagasi ka teise valdkonna poole, mida ta oskas – kirjutada. Ja seda tegi ta samuti kui ärigi – ülemaailmse edukusega.
Kirjandusareenile ilmus Helle Wuolijoe nimi uuesti 1932. aastal, kui tema näidend «Koidula» sai Eesti Haridusliidu preemia ning etendus lavastati nii Estonias kui ka Vanemuises. Kirjutamisel kasutas Hella peamiselt dikteerimise meetodit. Selleks oli tal palgatud erasekretär. Wuolijoe tolleaegne eesti keel oli segu Lõuna-Eesti murdest, ärkamisaegsest kirjakeelest ja lausa soome keelest, kui eesti mälu oli üles ütelnud. Naine sai ka ise aru, et see ei lähe enam mitte ja läks oma kirjatöödes sujuvalt üle soome keelele. 1936. aastal valmis näidend «Niskamäe naised» (see ilmus Juhani Tervanpää varjunime all), mis kohe vallutas Soome, Eesti ja terve Euroopa lavad. Lavastuses on tegu kolme erimeelse naisega, kes võitlevad mitte ainult ühe mehe, vaid ka talu saatuse pärast. Niskamäe-sarja näidendeid kirjutas ja avaldas Hella veel aastakümneid ja need said kõik menukiteks. Üldse kirjutas ta kuusteist näidendit, mida mängiti neljas maailmajaos. 30ndatel päästsid Hella näidendid nii mõnegi Soome teatri pankrotti minekust.
Näidendeist saatis Niskamäe-sarja kõrval suurem edu «Juuraku Huldat», mille järgi valmis Hollywoodis Oscari-film «The Farmer’s Daughter» (1947). 1940. aastal peatus Soomes Bertolt Brecht, kes leidis head töötamisvõimalused Marlebäcki mõisas. Hella oli Brechti kaasautor komöödia «Härra Puntila ja tema sulane Matti» algvariandi loomisel.
Hella Wuolijoki / Vida Press
Teine maailmasõda tõi raskeid katsumusi
1940. aastal müüs Hella kaine majandusliku arvestuse tulemusel lõpuks oma südamelähedase Marlebäcki ja ostis väiksema Jokela mõisa Helsingi lähedal Mäntsälä kihelkonnas.
Kirjutamise kõrval püüdis Hella Wuolijoki alati ka poliitikat mõjutada. Nüüd innustuski naine näitemängude loomise asemel rohkem poliitilistest mängudest ja temast sai Nõukogude Liidu eestkõneleja ja kaitsja oma salongis ja Soome seltskonnas. Soome talvesõja ajal 1940 osales ta läbirääkimistel vaherahu sõlmimiseks. Põhiline vahendaja nois kõnelusis oli tollane Nõukogude Liidu suursaadik Rootsis, Wuolijoe hea tuttav Aleksandra Kollontai. Talvesõja lõpetamiseks saavutatigi rahukokkulepe. Seetõttu on Hellat nimetanud tolle sõja rahuingliks või konkreetselt süüdistatud riigireetmises.
Kui arvesse võtta, millised meeleolud ja mängureeglid sel ajal valitsesid Euroopa luurekogukonnas, kes kellega käis ja kellega mängis ning kui ahvatlevaks ja ohtlikuks riigid sellist tegevust pidasid, siis pole ime, et Wuolijoki sattus oma suhete ja tegevusega ka Soome vastuluure püsivaatluse alla.
1942. aasta kevadel ilmus Hella Jokela tallu nõukogude põrandaalune kuller ja parašütist Kerttu Nuorteva. See oli Wuolijoele halb üllatus, sest ta teadis, et politsei niigi jälgis tema Jokela mõisat. Ta andis Nuortevale küll üheks ööks peavarju, kuid koostööd ta temaga teha ei tahtnud. Moskva luuraja abistamine võis tähendada surmanuhtlust. Mais Soome politsei vahistas naise ja Mere tänava korteris korraldati läbiotsimine, kuid tõendeid ei leitud. Septembris kukkus Nuorteva oma raadiosaatjat peites kinni. Ta rääkis sisse ka Hella ja 1943. aasta kevadel arreteeriti Wuolijoki antifašistliku tegevuse pärast ning mõisteti eluks ajaks vangi. Ta viidi Helsingi Läänivanglasse. Wuolijoki lohutas end lugemise ja kirjutamisega. Ta sõnastas oma eri eluperioodidest viis autobiograafilist jutustust. Pärast rahu sõlmimist Nõukogude Liidu ja Soome vahel vabastati Hella 1944. aasta septembris vanglast. Ta siirdus Jokelasse korrastama oma käsikirju ja trükki andma memuaare.
Viimane aastakümme
1945–1949 oli Hella Wuolijoki Soome Yleisradio peadirektor, võttis osa ühingu Soome–NSV Liit asutamisest. Soome Rahva Demokraatliku Liidu esindajana pääses ta lõpuks ka 1946 Eduskunda. Teda peeti kommunistiks, aga ise pidas ta end rohkem sotsiaaldemokraadiks ehk «võitlejaks säärase ühiskonna eest, kus kõigil oleks võimalikult hea elada». Töö raadios tõi Wuolijoele vähe kiidusõnu ning rohkesti probleeme ja halvustamist. 1948 jäi ta ilma parlamendikohast ja järgmisel aastal ka raadio peadirektori toolist. Hella leidis pärast seda lohutust kuuldemängude kirjutamises, jätkas oma Niskamäe näidenditega ja publitseeris uusi memuaare.
Hella Wuolijoki suri pärast pikaajalist haigust 2. veebruaril 1954, olles 67-aastasena ammendanud oma jõuvarud. Tuhk maeti kirjaniku isa urni kõrvale Helsingi Hietaniemi surnuaiale.
Wuolijoe tütre Vappu mees oli poliitik ja diplomaat Sakari Tuomioja. Hella Wuolijoe lapselaps, kellelt 2006. aastal ilmus oma vanaemast ja vanatädist rääkiv raamat «Õrnroosa», on politoloog ja endine Soome välisminister (2000-2007) Erkki Tuomioja. 2011. aastal tegi Sulo Wuolijoki venna pojapojapoeg Juha temast filmi «Hella W». Eesti keeles pani Hella eluloo kirja Oskar Kruus. Ka kirjaniku tütar Vappu avaldas oma vastuolulistest suhetest emaga raamatu «Sulo, Hella ja Vappuli». Oma ema kohta on Wuolijoe tütar öelnud: «Ta elas dramaatiliselt ja armastas draamat ning lõi seda ka oma eluga.»


description: Täna tähistatakse ülemaailmset vaimse tervise päeva ja sellel puhul on väga sobilik rääkida õnnelikkusest. Väga lihtne on jääda negatiivsete emotsioonide lõksu. Kui sa usud kogu aeg, et midagi halba juhtub, siis pane tähele, midagi halba kindlasti juhtub. Mida õppida positiivsete inimeste käest? Miks nende maailm tundub kogu aeg nii roosa ja lilleline?

title: Kuidas õppida õnnelikkust?

maintext:
Seda nimetatakse külgetõmbeseaduseks. Negatiivne energia toob kaasa negatiivseid situatsioone ja positiive energia tõmbab ligi positiivseid situatsioone. See kontseptsioon töötab põhimõtteliselt nii isiklikus elus kui karjäärialaselt, vahendab Elite Daily. Inimene otsustab, kas ta ärkab hommikul üles hea tujuga või halva tujuga ning see mõjutab teda terve päev. Positiivselt meelestatud inimestel tõotab tavaliselt tulla rõõmsam päev.
Alusta sellest, et oled igapäevaselt tänulik väikeste kingituste eest
Ole tänulik selle eest, et sa ärkasid ja saad veel ühe päeva elada. Hinda seda, et sa saad näha kõiki väikeseid ja ilusaid asju enda ümber. Kui sa suudad olla tänulik väikeste asjade eest, siis suured asjad tulevad iseenesest.
Aegumatu reegel - «fake it, ’til you make it» ehk harjutamine teeb meistriks
Õpi naeratama ja elu läbi naeratuse vaatama isegi, kui sa ei taha naeratada. Mida rohkem sa seda harjutad, seda loomulikumaks see sinu jaoks muutub. Anna endale võimalus uskuda õnne, mida sa soovid saavutada ja õnnelikus leiab su ellu tee.
Inimesel on võime oma mõistusega päike välja tuua. Kõik on võimalik, kui sa usud, siis see juhtub.


description: Stress on tänapäeva maailmas üks levinumaid probleeme, mille all inimesed kannatavad. Mis kõige õudsem - stress tapab sugutungi. Mida teha? Õnneks on olemas supertoidud, mis aitavad vähendada stressi ja suurendada sugutungi.

title: Seitse supertoitu, mis vähendavad stressi ja suurendavad sugutungi

maintext:
Stress on päris õudne, sest lisaks halvale enesetundele lülitab see välja kõik seksiga seotud hormoonid, et keha saaks töötada selle kriisiga, mis stressi põhjustab. Niisiis, stress tapab sugutungi, vahendab Elite Daily.
Mida teha?
Põhimõtteliselt oleks vaja suurendada ühe peamise hormooni, testosterooni, tootmist kehas ja õnneks saab seda teha mõne lihtsa toidu abil. Lisaks ei tee paha, kui inimene magab korralikult ja treenib regulaarselt. Kõige rohkem on stressi leevendamiseks ja sugutungi suurendamiseks tarvis kahte vitamiini: tsinki ja B-vitamiini.
Neid aineid leidub järgmistes toitudes:
Lõhe
Linaseemned
Banaan
Avokaado
Spargel
Munad
Goji marjad
Otsi mõni retsept ja tee nimetatud toodetest täna õhtul oma kaaslasele maitsev õhtusöök!


description: Laupäeval esines huvilistest tulvil Nordea Kontserdimajas ülemaailmselt tuntud mantralaulik Snatam Kaur, kelle vaimne muusika põhineb suuresti sikhi mantratel. Neid esitades saadab ta ennast harmooniumil, kutsudes kaasa laulma ja tekitades kontserdikuulajates ühendatud energia.

title: Galerii: mantralaulik Snatam Kauri Tallinna-kontserdil ei tahtnud aplaus vaibuda

maintext:
Kontserdil «Sacred Chants Concert with Snatam Kaur and Friends» Tallinnas pani väelauljatar inimesed meloodiatega kaasa elama, ühiselt lauldi, mediteeriti, tantsiti ning kontserdi lõppedes ei tahtnud plaksutamine vaibuda.
«Ma olen väga inspireeritud siinsetest inimestest ja vabaduse sõnumist, ma ei oska seda isegi sõnadesse panna. Kõige inspireerivam oli tulla siia ja näha neid inimesi ning tunda neid, kuulda nende hääli ning teada saada ajaloost. See on tohutu ja nii ilus!» võttis Snatam Kaur emotsioonid kokku.
Tallinna kontsert oli üks osa mantralauliku Euroopa-turneest, mille kaudu loodab ta tuua rahu ja armastust poliitilistest vapustustest ja pagulaskriisist ärevil Vanasse Maailma.


description: Kolmapäeva õhtul toimus Tallinnas Kultuurikatlas aasta olulisim moesündmus – Kuldnõela gala, mis tõi kokku Eesti disainerite ja moehuviliste koorekihi. Suurejoonelisel moesündmusel viibisid teiste seas Samsung Galaxy Dream talendikonkursi võitjad Käthlin Pärn ja Anette Sepp, kelle moealased unistused said aasta suurimal moegalal teoks.

title: Unistus sai teoks: mis tunne oli olla modell Kuldnõela galal?

maintext:
Samsung Galaxy Dream moetalentide konkursi võitjana asus oma unistust modellikarjäärist püüdma võrratu Käthlin Pärn, kes viimastel kuudel on mentor Kristjaana Mere juhendamisel tutvunud moemaailma telgitagustega ja proovinud kätt modellina. Käthlini suurimaks väljakutseks oli aga eilsel Kuldnõela galal üleastumine Althea moeshow’l, millega täitus tüdruku üks suurimaid unistusi.
«Ma ei suuda siiani uskuda, et kõndisin modellina Eesti kõige olulisemal moepoodiumil ja sain tunda, mida tegelikult tähendab modelliks olemine. Kuigi närv oli tugevalt sees, sisendasin endale lõpuni, et saan hakkama ja usun, et kokkuvõttes tegingi korraliku etteaste,» rääkis Käthlin Pärn pärast üleastumist Kuldnõelal. «Viimased kuud minu elus on olnud pööraselt ägedad – olen eluaeg unistanud modelliks saamisest, kuid omal jõul pole see mul kahjuks õnnestunud. Tänu Samsung Galaxy Dream konkursi võidule sain aga suurepärase võimaluse seista silmitsi modellimaailma väljakutsetega ning kogeda teel unistuse täitumisele nii rõõmu kui pisaraid. Sain aru, et kui suurelt unistada ja oma eesmärkide nimel järjekindlalt tegutseda, on ka kõige suuremate unistuste täitumine võimalik. Olen õnnelik, pisarateni liigutatud ja südamest tänulik,» kirjeldas Käthlin Pärn.
Lisaks Käthlinile tegi eilsel Kuldnõelal oma debüüdi ka moetalentide konkursi teine võitja Anette Sepp, kes paar kuud tagasi asus Liina Steini juhendamisel täitma oma unistust disaineriametist. Anette viimaseks suuremaks väljakutseks oli luua koos Steniga esinemiskostüüm Liis Lemsalule. Kleit sai võrratu ja noore disaineri suurimaks rõõmuks astus Liis Lemsalu eilsel Kuldnõela galal õhtujuhina üles just selles kleidis.
Liis Lemsalu Anette disainitud kleidis / Andrei Ozdoba
«Olen alati tahtnud saada disaineriks, kuid kuulsusele õhtukleidi disainimisest ei julgenud ma mõnda aega tagasi unistadagi. Olen õnnelik, et Samsung on mind kokku viinud professionaalse disaineri Liina Steiniga, kellelt olen palju õppinud ning kelle kõrval kogesin, mida tähendab tegelikult ühe kleidi disainimine ja töö selle taga. Mitte lihtsalt kleidi disainimine, vaid moe loomine Eesti ühele trenditeadlikumale lauljale Liis Lemsalule – see on suur asi ja ühe suure unistuse täitumine,» rääkis Anette Sepp, kes annab hetkel viimast lihvi oma isiklikule minikollektsioonile. Anette esitleb oma loomingut sel reedel Manna La Roosas toimuval Tallinn Fashion Weeki ametlikul afterparty’l.
Juuli lõpus kuulutasid Eesti rõivadisainer Liina Stein ja üks enim jälgitud moeblogija Kristjaana Mere koostöös Samsungiga välja Galaxy Dream moetalentide konkursi, mille kaks võitjat on nüüdseks mitu kuud tutvunud moemaailma telgitagustega tuntud mentorite juhendamisel.


description: Loomulikult punaste juuste, heleda naha ja tedretähnidega inimesed kannavad geenivarianti, mille tõttu on neil eriti suur risk jääda nahavähki.

title: Oht, mis varitseb loomulikke punapäid

maintext:
Punapeade geenivariant tõstab vähiriski ka siis, kui nad päikesega üldse kokku ei puutu, vahendab Seeker teadlaste avaldust väljaandes Nature Communications, milleks analüüsiti üle 400 inimese nahavähikasvajate geneetilisi andmeid.
Analüüsist selgus, et need, kel oli punapeade geenivariant MC1R, esines mutatsioone 42 protsenti rohkem - seda võib võrrelda 21 lisa-aastaga päikesevalguse käes. Kuigi enamik geenimutatsioone on ohutud, siis mida enam neid on, seda enam suureneb vähi risk.
Uuringu tulemused viitasid, et UV-kiirgus on geenivariandiga MC1R inimestele eriti ohtlik, sest võib kergesti tekitada melanoomi.
Uuringu kaasautori David Adamsi sõnul on leitud tulemused väga olulised, sest puudutavad suurt osa elanikkonnast. Mõnel maal, näiteks Inglismaal ja Iirimaal, võib koguni kolmandik rahvastikust kanda vähemalt üht geenivariandi MC1R koopiat. Mis sest, et nad kõik ei ole punapead.
Uurijad manitsevad punapäid olema päikesega eriti ettevaatlikud ja vältima päevitamist, mis võib esitle kutsuda ohtlikke muutusi.


description: Inimeste elutempo on kiire ja vahepeal võib tõesti juhtuda, et sa pead otse trennist kohtumisele jooksma ning ei ole aega midagi süüa. Sellistel puhkudel võiks muidugi väike tervislik snäkk kotis olla, sest päris ilma söömata olek võib tervisele väga halvasti mõjuda.

maintext:
Enamik toitumisspetsialiste soovitavad süüa kolmekümne minuti jooksul pärast trenni. Treeningu ajal kulutad sa energiat ja keha vajab pärast seda uuesti «tankimist», eriti süsivesikute ja valgu näol. Süüa on tarvis selleks, et taastada energiavaru ja aidata parandada lihastesse tekkinud mikrokahjustused.
Mis juhtub, kui sa pärast trenni ei söö?
Mõned inimesed tunnevad ennast väsinuna ja kergelt segaduses, sest pärast trenni on veresuhkur väga madala. Teiseks on palju suurem oht vigastuste tekkeks. Inimesed ei tea, et sööki on vaja selleks, et parandada trenni käigus tekkinud mikrovigastusi lihastes. Eriti oluline on korralik toitumine pärast jõutreeningut. Selliste väikeste lihaskahjustuste või lihasrebendite paranemisel toitainete abiga ongi oluline roll lihase kasvatamisel, vastasel korral võid sa järgmine kord lihast veel rohkem kahjustada.
Toit sisaldab elektrolüüte – mineraale, mida meie keha vajab, et lihased ja närvid hästi toimiksid. Väga oluline on pärast higist treeningut taastada kaltsiumi ja soolade normaalse taseme kehas. Kui sa tavaliselt lähed trenni tehes väga higiseks, jooksed pikka maad või teed trenni kuuma ilmaga, siis higistad sa tõenäoliselt rohkem kui muidu. Sellisel juhul tuleks kohe pärast seda vett juua ja süüa, sest veepuudus ja madal veresuhkur võivad viia isegi peapöörituse ja minestamiseni.
Trenni ja toitumise ABC
Oletame, et mõnikord juhtub, et sul ei ole aega kohe pärast trenni süüa, siis sellest ei ole midagi, aga see ei saa saada harjumuseks. Jäta meelde, et ükskõik, mis olukorras võiks sul vähemalt veepudel lähedal olla, sest veevarude taastamine on kõige olulisem. Pealegi, tahad sa ju trenniga häid tulemusi saavutada nii, et ära lase halval toitumisel oma eesmärkide täitumist takistada.


description: Kontor on koht, kus me viibime kolmandiku oma ööpäevast. Kui igal nädalal 40 tundi kuskil viibida, siis on oluline, et see koht mõjuks sulle hästi, toetavalt ja rahustavalt. Millised on need nõuanded, kuidas muuta töökeskkond inspireerivaks? Nõu annab Spiritjooga.

title: Kontorijooga ehk kuidas luua inspireeriv töökeskkond?

maintext:
Oluline on hoida kontoris energiad voolamas. Kinnised ruumid, palju rasket energiat ning vähe naturaalset õhutamist muudavad olemise kiirelt raskeks, rusuvaks ning negatiivseks. Väikeste nüanssidega saab töökohad muuta aga oluliselt meeldivamaks ja inspireerivamaks, kuid lisaks välisele tuleb panustada ka sisemiselt. Joogaõpetaja ja Eestimaiste joogariiete brändi Spiritjooga eestvedaja Katrin Kivi annab lihtsat ja selget nõu, kuidas kontoris energiad voolamas hoida.
Pöörake värvidele rõhku
Värvidel on inimestele suur mõju, seda alates nii riietuse kui ka keskkonna mõttes. Hallid ja tuhmid seinad, mustad riided ning vähe päikesevalgust muudavad töötamise oluliselt aeglasemaks, raskemaks ja motivatsioonitumaks. «Seevastu erksad, helged ja puhtad toonid tõstavad inimeste tuju, inspireerivad ning muudavad nad alateadlikult rõõmsamaks,» ütleb joogaõpetaja ja disainer Katrin Kivi. Tema hinnangul võiks kontorites vaadata üle just värvikombinatsioonid, sest seda on suhteliselt lihtne, kiire ja soodne muuta. Uus värv võib aga produktiivsusele ja efektiivsusele palju juurde anda.
Kaunis sisekujundus kui võtmetegur
Kõik me tahame rohkem olla kontoris, kus on meeldiv atmosfäär, hea kujundus ja mugav olek. See inspireerib! «Üle võiks vaadata ka sisekujundusliku poole, sest mitmed pisinüansid võivad tööle ja meeleolule pärssivalt mõjuda,» ütleb Katrin Kivi. Ta toob välja näiteks ukse poole seljaga istumise, mis ei ole üldse soovituslik. Istuma peaks just vastupidi, nii et laua taga olija näeb sisenejat ja lähedal tema selja taga ei töötaks kedagi. «Oluline on luua töökeskkonda hubasust ja seda saab teha sageli lihtsate vahenditega – mööbli ümber paigutamine, taimede toomise ja piltide seinale riputamisega.»
Muuda oma töölauda
Kui oled üks neist, kes peab igapäevaselt suutma keskenduda avatud suures ruumis koos paljude teiste inimestega, siis suure tõenäosusega on seal üldises keskkonnas ja sisekujunduses raske midagi muuta. «Oma töölaua saab ikkagi enda moodi teha,» on Katrin positiivne. «Pane lauale mõni väike isiklik asi, näiteks positiivse sõnumiga pilt. Head energiat, rahulikkust ja tasakaalu soodustavad ka erinevad poolvääriskivid ja muud spirituaalsed esemed» Kõige enam mõjutab meid keskkond paari meetri raadiuses, mistõttu hoolitse oma töölaua eest hästi.
Saa abi feng shuist
Feng shui õpetused on pikad ja põhjalikud, aga neil on mõned väga konkreetsed soovitused, mida tasub kontoriruumides järgida. Näiteks vabaneda tarbetutest asjadest, seisma jäänud paberihunnikutest või muudest esemetest, mis ei leia igapäevaselt kasutust. Joogamaailmas usutakse, et kõik kasutu kogub energiat ja takistab energia liikumist.
Feng shui järgi aitavad meeleolu parandada ka õigesse kohta asetatud peeglid, helged toonid, meeldiv heli, küünlad, lemmikloomad, kristallid ja taimed.
Jooga tööl on võimalik
Joogaõpetaja Katrin Kivi rõhutab, et kuigi väline ruum on oluline, siis vaat et veelgi tähtsam on iga inimese sisemine keskkond: «Kui suudad seda korras hoida, siis saab palju paremini hakkama ka mitte-toetava välisega.» Kontorijooga võiks kuuluda iga töötaja päevarutiini.
Siin on mõned lihtsad kundalini joogast pärit harjutused, mis rahustavad meele, aitavad fookust hoida ja panevad energiad vabalt liikuma.
Harjutus 1: Selgroo kõrval asub inimese peaenergia kanal, mida mööda energia liigub. Vii selg sirgeks. Istu toolil, tallad kindlalt maas, käed lõdvestunult süles. Sule silmad, kui saad. Tunneta hetkeks maa külgetõmbejõudu ning lõdvesta sellesse puusad, jalad, käed ja õlad.
Sisse hingates hakka tõstma oma selgroolülisid ülespoole, seda nii mõttes kui ka füüsiliselt. Välja hingates lõdvestu. Sisse hingates jätka selja tõstmist kuni jõuad kaelani. Kaela juures jälgi, et su lõug ei liiguks üles, vaid pigem veidi alla ja «sisse».
Kõige kõrgem punkt on otse sinu pealael. Kui oled selja ja kaela täielikult sirutanud, siis hinga selles asendis mõned pikad ja sügavad korrad. Hiljem arvuti taga toimetades proovi seda sirget asendit hoida.
Harjutus 2: Ole samas asendis, mis harjutuses 1, sest selles on hea teha ka seljapainutusi. Istu sirgelt, jalatallad maas, käed puhkamas põlvedel. Sisse hingates vii selg nõgusaks, ava rinnak ja tõsta see ka veidi üles. Välja hingates vii selg kumeraks ja lase lõual rinnale vajuda. Jätka sellist liikumist 2-3 minutit ja tunned mõnusat lisaenergia saabumist.
Harjutus 3: Vasaku ninasõõrme hingamine aitab rahuneda ja maandada stressi. See toetab sul hakkama saamist negatiivsete emotsioonidega ja muudab sisemiselt tugevamaks.
Istu sirge seljaga. Kasuta pöialt ja nimetissõrme ninasõõrmete sulgemiseks. Hinga rahulikult ja pikalt vasakust ninasõõrmest sisse ja paremast sõõrmest välja. Kui saad, sule silmad ja keskendu õhuvoo liikumisele. Tee harjutust 3-5 minutit.
Harjutus 4: Parema ninasõõrme hingamine juhib sind aga aktiivsusele. Keskendumisvõime paraneb ja tegutsemisenergia suureneb. Harjutus on samalaadne eelmisele, ainult hinga sisse paremast ninapoolest ja välja vasakust. Tee harjutust 3-5 minutit.
Harjutus 5: Vahelduva ninasõõrme hingamine tasakaalustab ajupoolkerasid, loob emotsionaalse tasakaalu ning aitab teha õigeid otsuseid. Nagu eelmistes harjutustes, kasuta sõrmede abi, et suruda kinni erinevad ninapooled. Hinga sisse vasakust ja välja paremast ning järgmise hingamisega tule justkui tagurpidi tagasi, hingates sisse paremast ja välja vasakust. Tee harjutust 3-5 minutit.
Igapäevased väikesed hingamisharjutused ja tähelepanu suunamine enda sisse teeb imesid! «Kui sul on tunne, et jooksed ringi nagu «peata kana» ja fookus on kadunud, siis tee väike seljasirutus ning hinga teadlikult umbes kolm minutit. See toob sind tagasi iseendaga kontakti,» soovitab kundalini jooga õpetaja Katrin Kivi.


description: Astroloogid arvavad, et meie tähemärgi põhjal saab leida selgitusi sellele, miks me õnnelikud pole. Vaata, mida peaksid sina tegema, et oma elujärge parandada! Kas tunned end ära?

title: Sodiaagi saladused: miks sa õnnetu oled ja kuidas seda parandada?

maintext:
Kaljukitsed usuvad, et on alati paremuselt teised. Nad kipuvad langema enesehaletsusse ning otsivad pidevalt võimalusi, kuidas end paremini tunda. Kõige rohkem teeb neid kurvaks, kui ei hinnata kõiki pisiasju, mida nad teevad. Nad unustavad sageli, et ei pea üksi pusima – teised võivad olla abiks, et projekt edukalt lõpetada. Ära seda unusta!
Veevalajad kipuvad endast andma kõik ning seda kurnatuseni. Lõpuks on nad nii väsinud, et ei jaksa enam millessegi panustada ning nad leiavad end sageli olukorrast, kus nad peavad valima: kas võtta vastu täpselt see, mida nad hetkel vajavad ja mis elul pakkuda on, või oodata, ehk on tulemas midagi veel paremat. Nad võivad unustada hoogu pidada ning jõuavad nii välja punkti, kus nad on kõigest ja kõigist ääretult väsinud, kirjutab Higher Perspective.
Kalad murrab see, kui keegi nende usaldust kuritarvitab ning see võib nad tõelisse masendusse viia. Nad tahavad uskuda, et inimesed on üdini head ning kui see arvamus ümber lükatakse, variseb nende maailm kokku. Nad küll alati tõusevad taas jalule, kuna suudavad end kiirelt kokku lappida. Ning kuigi nad teavad, et ei tasu hädaldama jääda, nutavad nad enne uuesti alustamist korraliku peatäie.
Jäärad kaotavad isu edasi liikuda, kui neid enam miski tagant ei kannusta. Nad igatsevad, et nende elul oleks eesmärk – kui nad liiga kaua paigal seisavad, võivad nad peast hulluks minna ning teha midagi, mida nad hiljem kahetsevad. Nad vihkavad tunnet, et neil ei lasta vabalt tegutseda.
Sõnnid lülitavad end peaaegu momentaanselt välja, kui selgub, et nad ei suutnud mingit asja teha nii hästi, kui nad oleksid pidanud. Mõnikord lasevad nad end elu pisiasjadel liialt segada ning tulemusena võtavad nad enda kanda rohkem kui peaksid. Sõnnidega tasub olla kannatlik ning võtta hoog maha, lasta neil keskenduda ühele konkreetsele asjale, et nad tunneksid: nad on hästi hakkama saanud.
Kaksikud eelistavad elu võtta murevabalt ning iga murepilveke taevas paneb nad end tundma kohutavalt halvasti. Nad igatsevad olla vabad, võtta elust parima ning on nõus teatud sorti õnne nimel tegema üliinimlikke pingutusi. Ometi on see hirmutav, kui oled maailmas vaid üksinda. Seega tasub hinge tõmmata, luua uusi suhteid ning tõeliselt hinnata kõike, mis on juba olemas.
Vähid on üldiselt eluga rahul, kuid kui asjad muutuvad segaseks, kaotavad ka nemad oma jalgealuse ning on tõeliselt õnnetud. Nad jälestavad igaüht, kes kõnnib üle nende südame või usaldust kuritarvitab. Seetõttu on ääretult oluline, et ta valiks enda ellu inimesed, kes teda siiralt hindavad.
Lõvid kaotavad elurõõmu, kui nad on olnud liiga laisad oma loomingulise poole kasutamisel. Seetõttu tasub alati end tegevuses hoida ning otsida asju, mille suhtes on nad kirglikud – see annab juurde hoo, mis on ehk sammust puudu. Ära ütle ei uutele ideedele, avarda oma silmaringi, mine vooluga kaasa!
Neitsid töötavad end ribadeks, kuna miski ei ole nende jaoks võrreldav tundega, kui nad on midagi ära teinud – eriti, kui nad on midagi hästi ära teinud. Samas võib see nad viia teele, kus nad ei suuda enam kättevõetud ülesandeid lõpetada. Neitsina on hea aru saada, mil oled sa andnud endast parima ning mil on käes hetk, kui sa ei saa enam rohkem midagi teha.
Kaaludel on suurepärane võime leida uusi ja huvitavaid tegevusi, nende juurde mõneks ajaks jääda ning liikuda siis edasi järgmise huvipakkuva asja juurde. See võib tekitada neis tunde, et nad tegelikult ei kuulugi kuhugi ning see tunne on Kaalude jaoks problemaatiline. Seetõttu tasub püüda jääda mõne tegevuse juurde natuke kauemaks, ära anna alla esimeste ebaõnnestumiste juures ning näed, milleks tõeliselt võimeline oled.
Skorpionitel on halb harjumus kopeerida seda, millega parasjagu nende sõbrad ametis on. See võib tekitada probleeme, kuna ühel hetkel võib Skorpion avastada, et on kaelani mässitud tegevustesse, mis talle üldse huvi ei paku või on suisa toksilised. Õnne võti peitub iseenda raja leidmises.
Amburid tunnevad end õnnetuna, kui nende elust puudub rutiin. Samas aga – kui Ambur lepib ainult sellega, mida elu talle teele veeretab, ei tunne ta kunagi tõelist rahuldust, kuna endale on tal kõrged nõudmised, nii et eesmärgitult ühest päevast teise libisedes tunneb ta end alatiseks pidetuna. Leia oma kirg ning lase sel end tervikuks muuta!


description: Paljud meist on alanud perioodil tundlikumad kui muidu. Vaata, mida ennustavad tähed sulle!

title: Postimehe nädalahoroskoop 29. oktoober - 4. november

maintext:
Jäär 21. märts – 19. aprill
Nädalavahetusel võid vajada aega omaette olemiseks, mõtete ja tunnete analüüsimiseks. Minevikuteemad võivad ellu tagasi tulla ning nostalgilist meeleolu luua. Ära proovi sellest lihtsalt üle saada, vaid mõtle, mis on sul ehk lõpetamata jäänud. Uuel nädalal energiatase tõuseb ning tegutsemistahe suureneb.
Sõnn 20. aprill – 20. mai
Suhete teema on praegu kõige olulisem. Oled kaaslaste suhtes osavõtlik ja kaastundlik, valmis nende vajadused enda omadest olulisemalegi kohale seadma. Hoolid teistest ja ilmselt vastatakse sulle samaga. Algamas on periood, mil saad suhete vallas olulisi muudatusi teha, lähedust ja usaldust suurendada.
Kaksikud 21. mai – 21. juuni
Küllap keskendud igapäevaste tööülesannete täitmisele, mis omakorda võib sul aidata karjääriredelil edasi liikuda. Palju on kasu paindlikkusest ning soojast suhtlusest inimestega, kellega tööasjus kokku puutud. Loo meeldiv, turvaline ja samas asjalik atmosfäär, siis edeneb koostöö suurepäraselt.
Vähk 22. juuni – 22. juuli
Väga hea aeg loominguliseks eneseväljenduseks. Peaksid nüüd välja võtma kirjatükid, mida oled seni sahtlipõhjas hoidnud, või muud seni salamisi tehtud kunstilised katsetused. Vaja on rohkem avatust ja julgust, usku enda võimekusse ja andekusse. Kui vaid julged oma loomingut demonstreerida, võid saada positiivset tagasisidet.
Lõvi 23. juuli – 22. august
Ilmselt vajad sa nüüd kodustelt rohkem toetust ja mõistmist. Hing on ehk tavapärasest tundlikum, tahad rääkida isiklikel teemadel, ootad, et sind kannatlikult ja osavõtlikult kuulataks. Soe peresisene õhkkond ning mõistev suhtumine on need, mis sulle nüüd jõudu ja enesekindlust juurde annavad.
Neitsi 23. august – 22. september
Sobiv aeg avameelseteks jutuajamisteks kalli inimesega. Suudad olla kannatlik ja mõistev ning ilmselt saad ka samasuguse kohtlemise osaliseks. Loo meeldiv ja õdus õhkkond, võtke aega selleks, et segamatult kahekesi koos olla. Rääkige teineteisele oma mõtetest ja tunnetest, teil on hea ja kerge koos olla.
Kaalud 23. september – 23. oktoober
Materiaalne heaolu on sulle kindlustunde tagamisel nüüd väga vajalik. Sobiv aeg uute äriprojektide alustamiseks, ent sa ei tohiks esmatähtsaks seada vaid head sissetulekut. Sinu tegevusest peab teistele kuidagimoodi abi olema. Tähtis on oma jõuvarusid õigesti jagada ja ka tervisele rohkem tähelepanu pöörata.
Skorpion 24. oktoober – 21. november
Neis päevis on omajagu emotsionaalsust ja kirge, ka loominguline potentsiaal on kõrge. Peaksid läbi mõtlema, mis on sulle kõige olulisemad teemad, ning tegema julgeid samme selle nimel, et saavutada elus seda, mis sind isiksusena arendab ja rikastab, õnnelikumaks ja paremaks inimeseks teeb.
Ambur 22. november - 21. detsember
Võid olla tavapärasest kinnisem ja tagasihoidlikum. Küllap tunned end väsinuna, sulle ei paku pinget pealiskaudne suhtlus. Ka ei pruugi suhete sõlmimine praegu kuigi hästi edeneda. On pigem endasse vaatamise aeg. Minevikuga rahu tegemine ja suguvõsa toetuse tajumine annab kindlustunde.
Kaljukits 22. detsember – 19. jaanuar
Õhus on müstikat ja salapära. Võid olla tavapärasest tundlikum, vajada enda kõrvale usaldusväärset sõpra, kellele rääkida asjadest, mida juba kaua endasse oled surunud. Väga tähtis on olla nende inimeste hulgas, kes sind mõistavad ja toetavad. Oled ka ise valmis kaaslastele abi pakkuma.
Veevalaja 20. jaanuar – 18. veebruar
Ühtmoodi tugevad on nii su intuitsioon kui ka loogiline mõtlemine. Suudad õigeid otsuseid teha ja edu saavutada. Töö- ja rahaasjad edenevad suurepäraselt tänu oskusele inimeste emotsioone tajuda ja nende eesmärke mõista. Tead, kuidas teistele läheneda. Eriti hästi sujub loominguline töö.
Kalad 19. veebruar – 20. märts
Neptuuni trigoonid Merkuuri ja Päikesega toovad eriti esile sulle nii loomuomase tundlikkuse, intuitiivsuse ja loomingulisuse. Väga hea aeg loominguliste projektide alustamiseks, enese arendamiseks kunsti vallas või ka müstiliste rituaalide sooritamiseks. Suudad kaaslastele nõu anda ja tuge pakkuda.
Koostanu Maria Angel, www.eestihoroskoop.ee


description: Hingedekuu saab kohe alguse, täna tähistame kõigi pühakute päeva eel halloween’i, kõigi pühakute ööd. On parim aeg aastast, mil mõelda teispoolsuse peale – meie maailm vaevalt et koosneb vaid sellest, mida silmaga näha ja sõrmega katsuda saab.

title: Veidraid fakte ja legende halloween’i kohta, mis ajavad sulle hirmu naha vahele

maintext:
16-aastane Alisha Pollard ei ole suurem asi õudusfilmide fänn, kuid seda ei oskaks tema meigioskusi vaadates küll arvata. Tema halloween'i-meik on tõeliselt meisterlik ja õudne, nii et 20 minutiga suudab ta end muuta glamuursest teismelisest mädaneva näoga koletiseks.
Lihtne ja kiire kassimeik Halloweeniks
Kas sulle on saabunud viimasel hetkel kutse Halloweenipeole ja sul ei ole õrna aimugi, millise kostüümiga minna? Siin on sulle lahendus. Tanya Burr on kuulus Youtube'i iluguru, kes õpetab videos, kuidas teha lihtsalt ja kiirelt särtsakas kassimeik, mis sobib Halloweeniks ideaalselt.
Parimad õudusfilmid Eesti Netflixis sel sügisel
Halloween on kohe ukse ees ning praegu on parim aeg pimedatel sügisõhtutel oma närve natuke kõditada. Soovitame julgelt Netflix lahti võtta, sest siin on kümme parimat õudukat, mis sealt Eestis sel sügisel leida võib.
Kuus näpunäidet allergiavaba Halloweeni nautimiseks
Eestis on viimastel aastatel tuure kogumas õudustepüha nimega Halloween, aga ka meie oma mardipäev on kohe-kohe ukse ees.
Õõvastav galerii: selle teismelise meigioskus paneb sind ahhetama!
Tiffany Baze on 17-aastane teismeline, kellel on huvitav hobi – nimelt meeldib talle luua õõvastavaid, verd tarretama panevaid meike, mis sobivad peale Halloweeni-peo juba vaat et Hollywoodi õudusfilmi!
Kommist-või-pommist, martidest ja kadridest
Ma ei tea, mis läks viltu, aga pärast aastaid väljaspool Ameerikat elamist tähendavad ameeriklaste ülekommertsialiseeritud pühad mulle väga vähe. Mul pole tahtmist oma lapsi kommikuhjadega rikkuda ja Frank Sinatra «Jingle Bells» kõlab meeleolukalt jõulueelses New Yorgis, aga naeruväärselt Ülemiste keskuses. Ma olen vist muutunud enesevihkajaks eksameeriklaseks nagu Henry Miller, kui ta kirjutas 1930ndatel kibestunud kirjeldusi Manhattani tühisest elust, mille ta oli maha jätnud.
Põnevaid fakte Halloweeni kohta
Täna, 31. oktoobril tähistatakse Halloweeni, mis on populaarne peamiselt USAs. Halloweeni iseloomustavad kõige paremini kõrvitsa sisse tehtud küünlapesa, hirmuäratavate kostüümide kandmine ja kommide kogumine. Mida tasuks veel selle omapärase püha kohta teada?


description: Peaaegu igal naisel on üks kindel lõhnaõli, mida nad armastavad endale hommikul peale piserdada, lootes, et see püsib terve päev. Meil on sulle uudis, sa oled oma lemmik lõhnaõli ilmselt valesti kasutanud.

title: Eksperdid soovitavad lõhnaõli pihustada just sinna veidrasse kohta

maintext:
Tõenäoliselt oled sa teadlik sellest, et lõhnaõli tuleks pihustada kohtadele, mis pulseerivad nagu kael ja randmed või teised kohad kehas, kus sa tunned oma südamelööke. Keha soojus võimendab lõhnaõli nendel kohtadel. Kas sa tead, et on olemas veel mitu kohta kehas, kuhu võiks lõhnaõli pihustada?
Eksperdid ütlevad, et naba on väga oluline koht kehal, kuhu lõhnaõli pihustada. See on oma kuju tõttu loomulik lõhna hoidja ja kehasoojus võimendab aroomi. Isegi kuulsused nagu Liv Tyler ja Adriana Lima pidid seda trikki kasutama, vahendab Huffington Post.
Lisaks võid pihustada lõhnaõli küünarnukkide juurde sissepoole ja põlveõndlasse. Need kohad on pidevas liikumises, mis annab neile soojust ja see omakorda aitab võimendada su lemmikparfüümi lõhna. Viimaks võid lasta lõhnaõli juukseharjale ja siis juuksed ära kammida.
Ära mitte kunagi hõõru lõhnaõli randmete vahel, sest nii lõhud sa lõhnamolekulid ja meeldiv lõhn kestab vähem. Kui sa oled otsustanud endale kalli lõhna soetada, siis paar piserdust strateegiliselt olulistesse kohtadesse peaks tagama sulle selle, et su parfüüm püsib peal terve päev.


authors:
Silja Luide
Toidublogi
Jagatud Rõõm

description: Et esimesed öökülmad on juba saabunud ja õunad aiast kokku korjatud, on viimane aeg mõned ubinad mahlaks tegemisest säästa ning ühe mõnusa õunakoogiga hilissügisele vastu minna.

title: Nädala algus magusaks: mahlane ja tervislik õunakook mandlijahuga

maintext:
Rõõmusta oma lähedasi kiiresti valmiva pehme ja mahlase mandijahust õunakoogiga, mis on ühtlasi koogikategooria üks tervislikumaid. Selle magusus tuleb kodumaisest meest, mandlijahus ja õuntes leidub aga kasulikke toitaineid.
Toitaineterikas on ka koogis rasvainena kasutatud rapsiõli, mis sisaldab E-vitamiini ning lisaks oomega-3-, oomega-6- ja oomega-9-rasvhappeid. Tänu õli suurele monoküllastumata rasvhapete sisaldusele on rapsiõli üks väheseid, mida saab kuumutada kõrge temperatuurini rikkumata õli maitset, värvi ja iseloomu. Samuti säilivad selles antioksüdandid.
Ei tee paha mainida, et õlid on tundlikud valguse, kuumuse ja õhus oleva hapniku suhtes. Säilitamaks õli maitset ja toitaine-, sh E-vitamiini sisaldust, tuleks õli hoiustada pimedas, jahedas ja kuivas keskkonnas. Kui rapsiõlipudel on juba avatud, siis tasuks seda hoida külmkapis ja tarvitada võimalikult kiiresti. Vananenud või rääsunud õli tunned ära selle maitsest - nn õlimaitse või kummaline järelmaik on selle üks olulisemaid tunnuseid.
Mandlijahu-õunakoogi tainas ei ole ülemäära magus, mistõttu võib koogi valmistada ka magusate õuntega, kuid hapuka sordiga (näiteks kodumaine Antonovka) saab küpsetis siiski parim. Mõnusat katsetamist!
Vaja läheb:
2 suurt õuna (puhastatud õunte kaal u 300 g)
200 g mandlijahu
20 g nisu- või riisijahu
1,5 tl küpsetuspulbrit
2 suurt toasooja muna
0,6 dl Risso rapsiõli
1 dl vedelat mett
1 tl vanillipastat
peotäis või paar mandlilaaste
Valmistamine
Puhasta ja tükelda õunad. Sega kokku mandli- ja riisi- või nisujahu ja küpsetuspulber. Klopi teises kausis munad kergelt lahti ning lisa õli, mesi ja vanillipasta. Sega korralikult läbi. Järgmisena lisa jahusegu ja sega ühtlaseks tainaks. Viimasena lisa hulka ka õunatükid.
Tõsta tainas 20 cm läbimõõduga lahtikäivasse vormi, mille põhjas on küpsetuspaber ja ääred määritud võiga ning üle puistatud jahu või suhkruga. Puista tainale mandlilaastud ja küpseta ahjus 160 kraadi juures 50-60 minutit kuni kook on läbi küpsenud ja pealt kergelt pruunistunud. Lase koogil pärast ahjust välja võtmist 30 minutit taheneda, seejärel eemalda vormist ja naudi kas jahtunult või soojalt.


description: Naistel on peaaegu kaks korda suurem võimalus tunda ärevust kui meestel, vahendab Cambridge ülikool.

title: Alla 35-aastastel naistel on suurim oht ärevusele

maintext:
Ärevushäired, mis tihti ilmnevad liigse muretsemise või hirmuna, on ühed kõige levinumad vaimse tervise probleemid. Nende raviks on USAs igal aastal kulutatud 42,3 miljonit dollarit ehk ligi 37,8 miljonit eurot. Euroopa Liidus põeb igaaastaselt ärevushäirete kallal 60 miljonit inimest.
Hiljuti läbi viidud uuring näitab, et ajavahemikus 1990-2010 pole ärevuse käes kannatavate inimeste arv oluliselt muutunud. Iga neljas inimene sajast kogeb ärevustunnet.
Uuringud tuvastasid, et alla 35-aastased naised kannatavad rohkem ärevushäirete all kui samavanused mehed. Lisauuringud aga näitasid, et ka teiste tervisehädadega inimestel on suur oht ärevushäiretele, kuna neil koguneb rohkem stressi.
Ärevushäired avalduvad paljudel inimestel ning on üheks võimetuse ja enesetapu peamiseks faktoriks. Väga suureks riskigrupiks on ka seksuaalvähemused, kuid täpsemate andemete jaoks puuduvad piisavad uuringud.


description: Lihtsuses peitub võlu ning see reegel kehtib sageli ka magusamaailmas. Tihti vaevame end keerukate retseptidega, mis nõuavad palju aega ning pühendumist. Tegelikult saab aga ühe imemaitsva ning visuaalselt ahvatleva magutoidu valmistada kõigest paari komponendi abil.

title: Ahvatlev Affogato ehk jäätisemagustoit kohvisõpradele

maintext:
Expert tehnikakaupluste turundusjuhi Joonas Kulli sõnul on tarbijad muutunud aastatega aina teadlikumaks hea kohvi omadustest ning otsivad seetõttu mugavaid võimalusi kodus kvaliteetse kohvi valmistamiseks, seejuures vaadatakse üha enam tehnoloogiliselt võimekamate premiumklassi espressomasinate poole. Miks ja kuidas aga valida kõrgema klassi masinat?
Särtsu šokolaadist
Juba asteegid ja maiad oskasid ergutajana hinnata kakaopuu kurgitaoliste viljade röstitud seemnetest ehk kakaoubadest keedetud šokolaadijooki. Ka meie otsime tihti just šokolaadist sügisetusale lohutust, ja sugugi mitte asjata – puhas šokolaad aitab kehas käivitada õnnehormooni teket. Belglase Emmanuel Wille suussulavate šokolaadikookide toime on sama.
Retsept: karge jäätisemaius banaaniga
Suussulavate magustoitude valmistamiseks ei pea alati olema kogenud kondiiter. Premia soovitab selleks puhuks jäätistemaiuse retsepti, millega külalisi meeldivalt üllatada. Maiuse õnnestumiseks tuleb vaid üles leida jäätisega harmoneeruvad komponendid ja lõpptulemus viib keele alla. Selles retseptis on jäätise kõrval aukohal banaan, mis annab magustoidule juurde siidise maitse ning täidlase koostise.
Viis asendusainet, mida panna kohvi sisse, kui piim on otsa saanud
Kohvisõltlased, kes musta kohvi ei talu, on suures hädas, kui piim või koor saavad ootamatult otsa või on halvaks läinud. Kuum kohv aurab juba tassis, aga midagi pole lahjenduseks sisse panna.
Kuidas teha jäätist ainult ühest koostisosast?
Üllatus-üllatus, aga jäätist saab tõesti teha ka ainult ühest koostisosast, banaanist! Banaanijäätis on pehme ja kreemjas ning selle valmistamine on imelihtne.
Nipid hilisõhtuse näksimise vältimiseks
Õhtuti on väga raske oma isudele vastu panna. Eriti kui selja taga on emotsionaalselt raske päev ja tahaks end hea-paremaga poputada. Need, kel on kaaluga probleeme, ei saa seda endale paraku lubada, sest nagu uuringud näitavad, võib näksimine enne magamaminekut põhjustada kaalutõusu.
Eheda Itaalia jäätise pesa Tallinnas
Saarlastel on üks väärt tarkus: «Kes magusat ei söö, see läheb mörudaks!» Ja kui kibedus juba korra hinge hakkab kogunema, siis mine tea, kas sellest sodist enam lahti saabki… Hoopis parem mõte on iga päev ninaesine magus hoida. Võrdlemisi tervislikult saab seda teha, kui maiustada naturaalse Itaalia jäätisega, mida pakub Gelato Ladies Tallinna vanalinnas.


description: Toiduliidu Südamega Tegija tiitli pälvis tänavu Saaremaa Lihatööstusest peatehnoloog Malle Mägi.

title: Selgus Eesti toidu Südamega Tegija 2016

maintext:
Toiduliidu juhataja Sirje Potisepa sõnul on iga suure tootmise taga tegelikult meie oma inimesed, kelle käe all valmib toit samasuguse pühendumusega kui koduköögis. Kuigi Eesti toidutööstuses on väga moodsaid tootmistehnoloogiaid, toimivad need üksnes meie oma inimeste kaasabil. «Toiduliidu eesmärk on tunnustada ja tänada neid inimesi, tänu kellele on Eesti toit meid kodupoes igapäevaselt ootamas,» ütles Potisepp.
Malle Mägi on lihatööstuses erinevatel ametikohtadel töötanud viimased 36 aastat. Alustades vorstivormijana on temast tänaseks saanud Peatehnoloog, kelle ülesanne on ettevõtte tehnoloogiliste protsesside planeerimine ja tootmisprotsessi koordineerimine. Peale selle kannab ta hoolt, et kogu märgistusalane seadusandlus oleks korras. Tootearendusgrupi juhina on tal oluline roll uute toodete retseptuuride koostamisel ja välja töötamisel ning kannab olulist vastutust ka toiduohutus meeskonna juhina, hoolitsedes selle eest, et kogu toodang vastaks ettevõtte kõrgetele standarditele.
«Meil on väga hea meel, et tänavu pälvis tiitli just Malle. Tema isikuomandused nagu pühendumus, lojaalsus, täpsus ja nõudlikkus on need, mis väärivad Südamega Tegija tiitliga tunnustamist,» ütles Saaremaa Lihatööstuse juht Kristjan Leedo.
Südamega Tegija selgus Toiduliidu juhtkogu ning sotsiaalmeedias toimund hääletuse tulemusel.


description: Kõigil inimestel on elus kriitilisi ja raskeid hetki, kus pannakse proovile meie vaimne tugevus. Sellistel hetkedel on vaja otsustuskindlat ja selget meelt, et probleemidega toime tulla. Mõned üksikud inimesed suudavad igas situatsioonis rahulikuks jääda, aga teised ärrituvad rohkem ja kiiremini, aga õnneks saab ennast järk-järgult vaimselt tugevaks treenida.

title: 13 asja, mida vaimselt tugevad inimesed ei tee

maintext:
Eneseabi on popp, aga kas oled midagi kuulnud astroloogilisest eneseabist? Eesti esimeses astroloogilises eneseabiraamatus «Õnne ja edu teejuht. Aita end läbi astroloogia» kirjutavad astroloog Kristelle Sööt-Kajo ja psühhoterapeut Pille Teearu, et just astroloogia võib olla abiks enesearengu teel. Millised on iga päikesemärgi õppetunnid, mida sellest õppida ja kuidas seeläbi oma elu õnnelikumalt elada? Valitud katkendeid raamatust.
Nõuandeid, kuidas jätta suurepärast esmamuljet
Paljastame, kuidas jätta suurepärane esmamulje.
Naised, kes jõuavad rohkem kui teised
Ilmselt on meie kõigi tutvusringkonnas keegi, kelle päevas tundub 24 tunni asemel olevat 48 tundi, kes jõuavad päevaga rohkem kui teised nädalaga ja kes sellele vaatamata säravad kui kristallid. Ajakiri Säde tutvustab nelja noort naist, kes töötavad täiskohaga ja selle kõrvalt tegelevad põnevate hobidega, mis nii mõnelegi neist ka korraliku lisasissetuleku garanteerib.
Egle Eller-Nabi: šokolaad ja supervorm
Mahutada üks intervjuu Egle Eller-Nabi üliaktiivsesse päeva on umbes sama lihtne, nagu suruda veel paari paksu inimest puupüsti täis Lasnamäe bussi. Ja Arteri persoonilugu on täpselt nagu üks priske ja pretensioonikas mees – tema juba mõne harva hetke peale ära ei mahu. Oh ei, tahame toppida oma nina sügavale salapärase fitnessimaailma südamesse!
Kuidas jääda terveks?
Kui enamik meist käib vabatahtlikult ja regulaarselt hambaarsti või juuksuri juures, siis (pere)arsti juurde kiputakse jõudma pigem siis, kui mõni terviseprobleem tõsist muret valmistab. Ometi on ääretult mõistlik oma kehale regulaarselt ülevaatust teha, et terviseriske vähendada ja haigusi võimalusel ennetada.
Viis märki, et suhe pole sugugi nii tugev, kui oled siiani arvanud
Võib-olla pole teie suhtes või abielus juba üsna pikka aega esinenud ühtegi suuremat tüli, aga see ei tähenda, et te olete koos õnnelikud. Suhtenõustaja Melissa Cohen sõnas, et suhteid ei aja alati laiali petmine või midagi muud taolist, vaid hoopis aastate jooksul kogunenud vastumeelsus oma partneri suhtes.
Viis asja, mida armastavad paarid teevad iga päev
Mõnel paaril lihtsalt on see sära, mis paistab kaugele. Armastav ja hooliv suhe nõuab pühendumist, see ei juhtu niisama. Siin on mõned nõuanded, kuidas muuta suhe paremaks ja õnnelikumaks iga päev.


description: Tallinn Fashion Weeki lugejamängu raames kirjutas meile oma hirmnaljakast ja õpetlikust moefopaast Greta. Piletiloosis osalemiseks kirjuta meile, milliseid moeäpardusi on sinuga juhtunud. Ükskõik, kas sul rebenes seelik või sukkpüksid, anna meile teada – mida lõbusam, seda parem.

title: Lugejate moeäpardused: tolmuimejasse takerdunud jakk

maintext:
Kõik, kes mind tunnevad, on teadlikud minu äpardumistest ja on ehk isegi neid pealt näinud ning seda üht meeldejäävamat oli ausalt öeldes päris raske valida.
Siiski, olles esimesel töönädalal hotelliteenindajana, olin üsna aldis tegema rumalaid vigu, olles vastavalt eale paras tuulepea. Mäletan täpselt, kuidas mulle pidevalt öeldi, et «võta see kardigan töö ajaks ära, jääd veel kinni kuhugile». Nimelt armastasin kanda pikki, peaaegu et maani jakke, mis igale poole takerduda võisid.
Ignoreerides kõigi hoiatusi, läksin ühel lõunal jällegi tuba koristama, kui järsku takerduski mu jakk tolmuimejasse ja olin otseses mõttes ühendatud tolmuimejaga. Just sel samal hetkel astus tuppa ka selles toas viibinud meesterahvas ning tema esimeseks vaatepildiks avanes pilt, kuidas ma üritan meeleheitlikult välja lülitada endiselt undavat masinat ja samal ajal tirida jakki seljast, mida oli toateenindajatele ettenähtud tugevalt kinni seotud paeltega põlle alt võimatu kätte saada.
Pakun, et mees seisis tardunult kohal paar sekundit ning mina märkasin teda alles siis, kui tolmuimeja välja lülitus tänu mehe tegutsemisele, tõmmates stepsel välja seinast, kuhu mina ei ulatunud. Tirisin oma jakki mitte enam nii tervena tolmuimejast välja ning kohmetult jooksin koos masinaga toast. Nägin sel päeval hiljem härrat koridori peal ja igakord vastasin tema muigele pea ära pööramisega. Õppetund!
Kirjavõistlus kestab 16. oktoobrini (kaasa arvatud) ja ootame teie kirjutisi aadressil naine@postimees.ee. Kõikide vastanute vahel kuulutatakse 17. oktoobril välja võitjad, kellega võetakse ühendust. Piletid on välja pannud Tallinn Fashion Week.
***
Klikka reklaamribale ja vali oma lemmikdisainer!


description: Eesti moedisain on maailmatasemel! Moelooja ise elab võib-olla su kõrvalmajas ning ostab sinuga ühest poest saia, kuid niisama lihtsalt sa tema loomingule sellegipoolest ligi ei pääse. Tallinn Fashion Week aga teeb kohaliku moeparemiku kõigile kättesaadavaks! Mõnes moepealinnas trambivad fashionista’d üksteist lapikuks, et uut kollektsiooni näha, igaüks lihtsalt ei pääsegi etendusele. Tallinna moenädalal saab igaüks endale pileti osta ja väärikalt punast vaipa pidi kohale jalutada. Ainult et – millist neist arvukatest etendustest vaadata?

title: Moenädala maiuspalad

maintext:
Mood kütab kirgi, ja pole ka ime – kogu see kunst on ju kasutatav ja kantav ning teenib inimese ilusamaks muutmise üllast eesmärki. Aga siin ongi kõikvõimalike moeedetabelite nõrk koht. Selge see, et iga inimese muudab kõige kaunimaks just talle sobiv disain. Meil on erinev maitse, erinev elukogemus, igaühe argipäeval on kordumatu rütm ja tempo. Siin on mustmiljon pisiasja, mistõttu ühe vaataja lemmikkollektsioon võib teise täiesti ükskõikseks jätta ja kolmanda vihast podisema ajada. Siin pole nagu spordis, et mõõdad mingeid andmeid, kes on kiirem, tugevam või kaugemale kargab, ja ongi tipud käes. Moelaval ei vii tippu kleidile kulutatud sajad kangameetrid või viiemeetrine slepp. Ehkki Tallinn Fashion Weeki laval on kümne aasta jooksul nähtud nii seda kui ka teist. Loeb idee, oskus see meisterlikult vormistada ning laval stilistika, muusika, look’i ja miljoni pisiasjaga võimsaks terviklikuks kokku liita.
Tallinn Fashion Week kevad 2016. Iris Janvier Allikas: Postimees
Ideid saab esitleda ka moenäituse vormis. TFW raames on neid tervelt kaks – Aldo Järvsoo juubelihõnguline isikunäitus «Paradiis» disaini- ja arhitektuurigaleriis on avatud 17. oktoobrist 5. novembrini. Kultuurikatlas näeb 19.–22. oktoobrini Erki moe-show näitust «Minimalism».
Aldo Järvsoo moenäitus «Paradiis», avatud juba nädala algusest, 17.10–5.11
disaini- ja arhitektuurigaleriis Pärnu mnt 6. / TFW
Moeloojad teavad, et elamused sünnivad laval, hilisem piltide sirvimine veebis annab vaid lahjalt aimu tegelikult toimunust. Ise restoranis naudelda on ju hoopis muu kui toidupiltide ees vesistada, eks ole? Just see tõsisasi toob moevaatemängudele täissaalid ja lükkab energia kohapeal lakke.
Erksa elamuse hoidmiseks pole disainerid enne suurt säravat esitlust tavaliselt ka ülearu jutukad. Samuti ei kipu nad piltidega liialdama. Ikka selleks, et inimene tuleks eelarvamuseta, avatud meeltega ning otse elusuuruses kogetud elamus oleks võimalikult kirgas.
Mõned vihjed, kuhu kõige ägedate moeelamuste jahile minna.
Lilli Jahilo, kolmapäeval kell 20. / TFW
Kuldne kolmapäev värskete ideedega
TFW debütandid tasub alati üle vaadata – nende karmis reaalsuses räsimata elurõõm tõstab tuju. Gita Siimpoeg kuulub Saaremaa moetalentide ridadesse, keda Eesti moepüünel toimetab ringi juba omajagu. Tahad teada, mis juhtub, kui panna ühte patta karvane rüiuvaip ja siidine kombinee? Kahtlemata midagi intrigeerivat! Raili Nõlvaku volditud detailid ja samuraipüksid löövad värske vormiga.
Raili Nõlvak, kolmapäeval kell 18. / TFW
Kuldnõela gala on aga koht, kuhu minna kontsentreeritud elamuse järele – nomineeritakse vaid parimad ning tase on kosmiline. Talentide vaimustavalt erinev käekiri tõotab vaheldusrikast vaatemängu. Näha saab Lilli Jahilo peent couture’i, Kristel Kuslapuu kootud hookuspookusi ja Athea maitsekat tänavamoodi. Hõbenõel pole kullast vähem kaalukas moeauhind – kes ei tahaks olla lõppeva moeaasta eredaim sähvatus! Lavale jõuavad Kätlin Kikkase rafineeritud jahedus, Margit Peura puhas leidlikkus ning mujal maailmas juba nime teinud, kuid kodupubliku hulgas veel vähe nähtud Roberta Eineri raske dekooriga värvijulge troopikakokteil. Kirgi küttev õhtu seisab kindlasti ees!
Suurlinliku energiaga neljapäev
Iris Janvier, neljapäeval kell 19.30. / TFW
Neljapäeva õhtu tasub vabaks teha neil, kellel on plaanis kohe garderoobi täiendada. Iris Janvieri unikaalne, šikk ja suurlinlik disain teeniks kandjale tunnustavaid pilke igas maailmanurgas. Hiljuti Kuldnõelaga tunnustatud esiminimalist Piret Ilves aga jätkab oma ainulaadses naiselikus ja helges stiilis, kus vähesed detailid suudavad öelda palju. Piretil on see lausa üheksas kord TFW laval üles astuda! Diana Arno aga laiendab kindlasti ka sel korral siinset maitsehorisonti.
Reede täis glamuuri
Mammu Couture, reedel kell 18. / TFW
Reede pulbitseb luksuslikust, naiselikust ja töömahukast glamuurist. Kirill Safonovi külluslik käekiri ning julgus mõelda suurelt ja dekoratiivselt pakub alati elamust. Kirill on enne suurt defileed kõige salapärasem, tema tuttuuest loomingust pole lekkinud ainsatki fotot. Intrigeeriv originaaltrükk, käsitöömahukad tikandid ja ohtralt kaunistusi – midagi sellist võib temalt oodata!
Tallinn Fashion Week kevad 2016. Maria Tammeorg Allikas: Postimees
Mammu Couture jõudis laia moetaevasse eelmisel moenädalal ja ehmatas oma mahasurumata luksuseiha, ajaloo ja kaunistamiskirega nii mõndagi külmemat natuuri. Muinasjuttude ja ajaloo detailirikkal lainel jätkab Maria Tammeorg ka sügisel.
Vilve Unt ja Liia Leškin toovad päeva pillerkaarde rahulikumat disaini, kus isikupära ning hingestatud pinge loomiseks pole dekoori peaaegu üldse tarvis.
Vilve Unt & Liivia Leškin, reedel kell 19.30. / TFW
Laupäevane dessert
Laupäeva moeelamused on täiesti teisest puust – Kriss Soonik-Käärmann toob lavale intrigeeriva ja stiilse pesu-show ning Baltmani peadisainer Aivar Lätt ehk Antonio suurejoonelise brändi juubelikollektsiooni. Mm… hõrgutav pesu, šikid rõivad härrasmeestele – mis see on mingi meeste päev või? Mõnes mõttes tõesti, isegi moekaugemale härrale on elamus garanteeritud.
25 aastane Baltman tutvustab juubelikollektsiooni laupäeval, 20. / Herkki Erich Merila
Mõlemad moemeistrid on Kuldnõelaga tunnustatud, mistõttu tasub neilt palju oodata. Kriss on pesumaailma revolutsionäär ja Antonio on mitu korda näidanud, et asjalikkuse lipu all saab lavale tuua vägagi värvikaid etteasteid.
Kriss Soonik, laupäeval kell 18. / TFW
Tallinn Fashion Week toimub 19.–22. oktoobrini Kultuurikatlas.